CELEX: 32006R1908
Language: mt
Date: 2006-12-19 00:00:00
Title: Regolament tal-Kunsill (EURATOM) Nru 1908/2006 tad- 19 ta' Diċembru 2006 li jistabbilixxi r-regoli għall-parteċipazzjoni ta' impriżi, ċentri ta' riċerka u universitajiet f'azzjoni taħt is-Seba' Programm Kwadru tal-Komunità Ewropea għall-Enerġija Atomika u għad-disseminazzjoni tar-riżultati tar-riċerka (2007-2011)

30.12.2006      MT                  Il-Ġurnal Uffiċjali ta’ l-Unjoni Ewropea                 L 400/1

                                                       I

                         (Atti li l-pubblikazzjoni tagħhom hija obbligatorja)

                                               KUNSILL

                REGOLAMENT TAL-KUNSILL (EURATOM) NRU 1908/2006

                                       tad-19 ta' Diċembru 2006

                     li jistabbilixxi r-regoli għall-parteċipazzjoni ta' impriżi,
                          ċentri ta' riċerka u universitajiet f'azzjoni taħt
         is-Seba' Programm Kwadru tal-Komunità Ewropea għall-Enerġija Atomika u
                                          għad-disseminazzjoni
                               tar-riżultati tar-riċerka (2007-2011)

IL-KUNSILL TA' L-UNJONI EWROPEA:

Wara li kkunsidra t-Trattat li jistabbilixxi l-Komunità Ewropea għall-Enerġija Atomika, u
partikolarment l-Artikoli 7 u 10,

Wara li kkunsidra l-proposta mill-Kummissjoni,

Wara li kkunsidraw il-proposta tal-Parlament Ewropew1,

Wara li kkunsidra l-Opinjoni tal-Kumitat Ekonomiku u Soċjali Ewropew2,

Wara li kkunsidra l-Opinjoni tal-Qorti ta' l-Awdituri1,

1
       Opinjoni tat-30 ta' Novembru 2006 (għadha mhijiex pubblikata fil-Ġurnal Uffiċjali).
2
       Opinjoni tal-5 ta' Lulju 2006 (għadha mhijiex pubblikata fil-Ġurnal Uffiċjali). Opinjoni
       mogħtija fuq konsultazzjoni mhux obbligatorja.
 ---pagebreak--- L 400/2            MT                 Il-Ġurnal Uffiċjali ta’ l-Unjoni Ewropea                   30.12.2006

Billi:

(1)        Is-Seba' Programm Kwadru tal-Komunità Ewropea għall-Enerġija Atomika ġie adottat
           permezz tad-Deċiżjoni tal-Kunsill 2006/970/Euratom tat-18 ta’ Diċembru 2006 dwar is-
           Seba' Programm Kwadru tal-Komunità Ewropea għall-Enerġija Atomika (Euratom) għar-
           riċerka nukleari u attivitajiet ta' taħriġ (2007-2011)+. Hija r-responsabbiltà tal-Kummissjoni
           li tiżgura l-implimentazzjoni tal-programm kwadru u tal-programmi speċifiċi tiegħu,
           inklużi l-aspetti finanzjarji relatati.

(2)        Is-Seba' Programm Kwadru jiġi implimentat konformement mar-Regolament tal-Kunsill
           (KE, Euratom) Nru 1605/2002 tal-25 ta' Ġunju 2002 dwar ir-Regolament Finanzjarju
           applikabbli għall-baġit ġenerali tal-Komunitajiet Ewropej2, minn hawn 'il quddiem "ir-
           Regolament Finanzjarju", u mar-Regolament tal-Kummissjoni (KE, Euratom) Nru
           2342/2002 tat-23 ta' Diċembru 2002 li jistabbilixxi r-regoli ddettaljati għall-
           implimentazzjoni tar-Regolament Finanzjarju3, minn hawn 'il quddiem "ir-Regoli ta'
           Implimentazzjoni".

(3)        Is-Seba' Programm Kwadru jiġi implimentat ukoll skond ir-regoli dwar l-għajnuna Statali,
           b'mod partikolari r-regoli dwar l-għajnuna Statali għar-riċerka u l-iżvilupp, preżentement
           il-Qafas Komunitarju għall-Għajnuna Statali għar-Riċerka u l-Iżvilupp4.

(4)        It-trattament ta' data konfidenzjali huwa rregolat mil-leġislazzjoni Komunitarja relevanti
           kollha, inklużi r-regoli interni ta' l-Istitituzzjonijiet bħad-Deċiżjoni tal-Kummissjoni
           2001/884/KE, KEFA, Euratom tad-29 ta' Novembru 2001 li temenda r-regoli ta' proċedura
           interni tagħha stess5 rigward dispożizzjonijiet ta' sigurtà.

1
          ĠU C 203, 25.8.2006, p. 1. Opinjoni mogħtija fuq inizjattiva tagħha.
+
          ĠU L 400, 30.12.2006.
2
          ĠU L 248, 16.9.2002, p. 1.
3
          ĠU L 357, 31.12.2002, p. 1. Regolament kif emendat l-aħħar mir-Regolament (KE,
          Euratom) Nru 1248/2006 (ĠU L 227,19.8.2006, p. 3).
4
          ĠU C 45, 17.2.1996, p. 5.
5
          ĠU L 317, 3.12.2001, p. 1. Deċiżjoni kif emendata l-aħħar bid-Deċiżjoni 2006/548/KE,
          Euratom (ĠU L 215, 5.8.2006, p 38).
 ---pagebreak--- 30.12.2006      MT                 Il-Ġurnal Uffiċjali ta’ l-Unjoni Ewropea                          L 400/3

(5)      Ir-regoli tal-parteċipazzjoni ta' impriżi, ċentri ta' riċerka u universitajiet għandhom
         jipprovdu qafas koerenti, komprensiv u trasparenti sabiex tiġi żgurata l-aktar
         implimentazzjoni effiċjenti possibbli, b'kont meħud tal-ħtieġa għal aċċess faċli għall-
         parteċipanti kollha permezz ta' proċeduri ssimpifikati, skond il-prinċipju tal-
         proporzjonalità.

(6)      Ir-regoli għandhom jiffaċilitaw ukoll l-isfruttament tal-proprjetà intellettwali żviluppata
         minn parteċipant, b'kont meħud ukoll tal-mod li bih il-parteċipant jista' jkun organizzat
         internazzjonalment, filwaqt li jkunu protetti l-interessi leġittimi tal-parteċipanti l-oħra u tal-
         Komunità.

(7)      Is-Seba' Programm Kwadru għandu jippromwovi parteċipazzjoni mill-aktar reġjuni
         imbiegħda tal-Komunità, kif ukoll minn firxa wiesgħa ta' impriżi, ċentri ta' riċerka u
         universitajiet inklużi l-SMEs.

(8)      Id-definizzjoni ta' impriżi mikro, żgħar u ta' daqs medju (SMEs) mogħtija fir-
         rakkomandazzjoni tal-Kummissjoni 2003/361/KE1 għandha tapplika, għall-finijiet tal-
         koerenza u trasparenza.

(9)      Huwa meħtieġ li jiġu stabbiliti kondizzjonijiet minimi għall-parteċipazzjoni, kemm bħala
         regola ġenerali u kemm fir-rigward ta' l-ispeċifiċitajiet ta' l-azzjonijiet indiretti taħt is-Seba'
         Programm Kwadru. B'mod partikolari, għandhom jiġu stipulati regoli dwar in-numru ta'
         parteċipanti u l-post fejn ikunu stabbiliti.

(10)     Huwa xieraq li kull entità ġuridika tkun libera li tieħu sehem ladarba tkun issodisfat il-
         kondizzjonijiet minimi. Il-parteċipazzjoni aktar mill-minimu għandha tiżgura l-
         implimentazzjoni effiċjenti ta' l-azzjoni indiretta konċernata.

1
       ĠU L 124, 20.5.2003, p. 36.
 ---pagebreak--- L 400/4           MT                Il-Ġurnal Uffiċjali ta’ l-Unjoni Ewropea                     30.12.2006

(11)      L-organizzazzjonijiet internazzjonali ddedikati għall-iżvilupp tal-koperazzjoni fil-qasam
          tar-riċerka fl-Ewropa u komposti l-aktar minn Stati Membri jew pajjiżi assoċjati għandhom
          jitħeġġu jieħdu sehem fis-Seba' Programm Kwadru.

(12)      Għandhom ukoll ikunu previsti l-parteċipazzjoni ta' entitajiet legali stabbiliti f'pajjiżi terzi
          u l-parteċipazzjoni ta' organizzazzjonijiet internazzjonali, kif stabbilit fl-Artikolu 101 tat-
          Trattat. Madanakollu, huwa kunsiljabbli li jkun meħtieġ li tali parteċipazzjoni tkun
          ġustifikata f'termini tal-kontribut imtejjeb permezz tagħha għall-għanijiet segwiti taħt is-
          Seba' Programm Kwadru.

(13)      Skond l-Artikolu 198 tat-Trattat, l-entitajiet ġuridiċi tat-territorji mhux Ewropej ta' l-Istati
          Membri taħt il-ġurisdizzjoni tagħhom, huma eliġibbli għas-Seba' Programm Kwadru.

(14)      Konformement ma' l-għanijiet imsemmija hawn fuq, huwa meħtieġ li jiġu stabbiliti t-
          termini u l-kondizzjonijiet għall-għoti ta' fondi Komunitarji lill-parteċipanti f'azzjonijiet
          indiretti.

(15)      Għandu jkun hemm transizzjoni effettiva u bla xkiel mis-sistema tal-kalkolu ta' l-ispiża
          użata fis-Sitt programm Kwadru. Għall-benefiċċju tal-parteċipanti, il-proċess ta'
          monitoraġġ tas-Seba' Programm Kwadru għandu, għalhekk, jindirizza l-impatt baġitarju ta'
          din il-bidla partikolarment fir-rigward ta' l-effett tagħha fuq il-piż amministrattiv għall-
          parteċipanti.

(16)      Huwa meħtieġ li l-Kummissjoni tistabbilixxi regoli u proċeduri ulterjuri, minbarra dawk
          previsti fir-Regolament Finanzjarju u fir-Regoli ta' Implimentazzjoni tiegħu u f'dan ir-
          Regolament, sabiex jirregolaw il-preżentazzjoni, evalwazzjoni u selezzjoni ta' proposti u l-
          aġġudikazzjoni ta' għotjiet, kif ukoll proċeduri ta' rimedju għall-parteċipanti. B'mod
          partikolari, għandhom jiġu stabbiliti r-regoli li jiddeterminaw l-użu ta' esperti indipendenti.
 ---pagebreak--- 30.12.2006         MT              Il-Ġurnal Uffiċjali ta’ l-Unjoni Ewropea                          L 400/5

(17)     Huwa xieraq li l-Kummissjoni tistabbilixxi regoli u proċeduri ulterjuri, addizzjonalment
         għal dawk previsti fir-Regolament Finanzjarju u fir-Regoli ta' Implimentazzjoni tiegħu,
         sabiex jirregolaw l-evalwazzjoni tal-vijabbiltà ġuridika u finanzjarja tal-parteċipanti
         f'azzjonijiet indiretti taħt is-Seba' Programm Kwadru. Tali regoli għandhom isibu l-bilanċ
         korrett bejn il-protezzjoni ta' l-interessi finanzjarji tal-Komunità u s-simplifikazzjoni u l-
         faċilitazzjoni tal-parteċipazzjoni ta' entitajiet legali fis-Seba' Programm Kwadru.

(18)     F'dan il-kuntest, ir-Regolament Finanzjarju u r-Regoli ta' Implimentazzjoni u r-Regolament
         tal-Kunsill (Euratom, KE) Nru 2988/95 tat-18 ta' Diċembru 1995 dwar il-protezzjoni ta' l-
         interessi finanzjarji tal-Komunità1, jirregolaw, inter alia l-protezzjoni ta' l-interessi
         finanzjarji tal-Komunità, il-ġlieda kontra l-frodi u l-irregolaritajiet, il-proċeduri għall-
         irkupru ta' ammonti dovuti lill-Kummissjoni, l-esklużjoni mill-proċeduri kuntrattwali u ta'
         l-għotjiet u l-penali relattivi, u l-awditjar, il-kontrolli, u l-ispezzjonijiet mill-Kummissjoni u
         mill-Qorti ta' l-Awdituri, kif previst fl-Artikolu 160c tat-Trattat.

(19)     Jeħtieġ li l-kontribut finanzjarju Komunitarju jasal għand il-parteċipanti mingħajr dewmien
         żejjed.

(20)     Il-ftehim konklużi għal kull azzjoni għandhom jipprovdu għas-superviżjoni u l-kontroll
         finanzjarju mill-Kummissjoni, jew kull rappreżentant awtorizzat mill-Kummissjoni, kif
         ukoll għal awditjar mill-Qorti ta' l-Awdituri u kontrolli esegwiti fuq il-post mill-Uffiċċju
         Ewropew ta' Kontra l-Frodi (OLAF) konformement mal-proċeduri stabbiliti fir-
         Regolament tal-Kunsill (Euratom, KE) Nru 2185/96 tal-11 ta' Novembru 1996 dwar
         kontrolli fuq il-post u ispezzjonijiet imwettqa mill-Kummissjoni sabiex tipproteġi l-
         interessi finanzjarji tal-Komunità Ewropea kontra l-frodi u irregolaritajiet oħrajn2 .

1
       ĠU L 312. 23.12.1995, p. 1.
2
       ĠU L 292, 15.11.1996, p. 2.
 ---pagebreak--- L 400/6           MT                 Il-Ġurnal Uffiċjali ta’ l-Unjoni Ewropea                       30.12.2006

(21)       Il-Kummissjoni għandha timmonitorja kemm l-azzjonijiet indiretti mwettqa taħt is-Seba'
           Programm Kwadru u kemm is-Seba' Programm KwadruKwadru u l-Programmi Speċifiċi
           tiegħu. Bil-ħsieb li jiġu żgurati l-monitoraġġ u l-evalwazzjoni effiċjenti u koerenti ta' l-
           implimentazzjoni ta' l-azzjonijiet indiretti, il-Kummissjoni għandha tistabbilixxi u żżomm
           sistema adegwata ta' informazzjoni.

(22)       Is-Seba' Programm Kwadru għandu jirrifletti u jippromwovi l-prinċipji ġenerali stabbiliti
           fil-Karta Ewropea għar-Riċerkaturi u l- Kodiċi ta' Kondotta għar-Reklutaġġ tar-
           Riċerkaturi1, filwaqt li jirrispetta l-karattru volontarju tagħhom.

(23)       Ir-regoli li jiddeterminaw id-disseminazzjoni tar-riżultati tar-riċerka għandhom jiżguraw li,
           fejn ikun xieraq, il-parteċipanti jipproteġu l-proprjetà intellettwali ġenerata fl-azzjonijiet, u
           jużaw u jiddisseminaw dawk ir-riżultati.

(24)       Filwaqt li jirrispettaw id-drittijiet tas-sidien tal-proprjetà intellettwali, dawk ir-regoli
           għandhom ikunu mfassla b'mod li jiżguraw li l-parteċipanti u, fejn xieraq, l-entitajiet
           affiljati magħhom stabbiliti fi Stat Membru jew f'pajjiż assoċjat ikollhom aċċess għall-
           informazzjoni li jġibu lejn il-proġett u għall-konoxxenza ġġenerata mix-xogħol ta' riċerka
           esegwita fil-proġett safejn dan ikun meħtieġ għat-twettiq ta' xogħol ta' riċerka jew għall-
           użu tal-konoxxenza li tirriżulta.

(25)       Se jitneħħa l-obbligu stabbilit fis-sitt Programm Kwadru li ċerti parteċipanti jerfgħu r-
           reponsabbiltà finanzjarja ta' l-imsieħba tagħhom fl-istess konsorzju. F'dan il-kuntest,
           għandu jiġi stabbilit "Fond ta' garanzija għall-parteċipanti", ġestit mill-Kummissjoni,
           sabiex ikopri ammonti dovuti minn imsieħba inadempjenti. Tali approċċ ser jippromwovi
           s-simplifikazzjoni u jiffaċilita l-parteċipazzjoni, filwaqt li jissalvagwardja l-interessi
           finanzjarji tal-Komunità b'mod ADATT għas-Seba' Programm Kwadru.

1
          ĠU L 75, 22.3.2005, p. 67.
 ---pagebreak--- 30.12.2006      MT                   Il-Ġurnal Uffiċjali ta’ l-Unjoni Ewropea                        L 400/7

(26)     Il-kontributi Komunitarji mogħtija lil xi impriża konġunta stabbilita skond l-Artikoli 45 sa
         51 tat-Trattat ma jaqgħux fil-kamp ta' l-applikazzjoni ta' dan ir-Regolament.

(27)     Dan ir-Regolament jirrispetta d-drittijiet fundamentali u josserva l-prinċipji rikonoxxuti
         b'mod partikolari fil-Karta tad-Drittijiet Fundamentali ta' l-Unjoni Ewropea.

(28)     Il-Komunità tista' tipprovdi appoġġ finanzjarju, kif stabbilit fir-Regolament Finanzjarju,
         permezz, inter alia, ta':

         (a)   akkwisti pubbliċi, f'forma ta' prezz għal oġġetti u servizzi stabbilit b'kuntratt u
               magħżul abbażi ta' sejħiet għall-offerti;

         (b)   għotjiet;

         (ċ)   ħlasijiet ta' affiljazzjoni lil xi organizzazzjoni, f'forma ta' miżata tas-sħubija;

         (d)   ħlasijiet ta' onorarja lil esperti indipendenti identifikati fl-Artikolu 16 ta' dan ir-
               Regolament,
 ---pagebreak--- L 400/8          MT                Il-Ġurnal Uffiċjali ta’ l-Unjoni Ewropea                      30.12.2006

                                           KAPITOLU I
                      DISPOŻIZZJONIJIET INTRODUTTIVI

                                                Artikolu 1
                                                  Suġġett

Dan ir-Regolament jistabbilixxi r-regoli għall-parteċipazzjoni ta' impriżi, ċentri tar-riċerka u
universitajiet u entitajiet ġuridiċi oħra f'azzjonijiet imwettqa minn parteċipant wieħed jew aktar
permezz ta' l-iskemi ta' finanzjament identifikati fil-parti (a) ta' l-Anness II mad-Deċiżjoni
2006/970/Euratom li tistabbilixxi s-Seba' Programm Kwadru, minn hawn 'il quddiem imsejħa
"azzjonijiet indiretti".

Dan ir-Regolament jistabbilixxi wkoll regoli, konformement ma' dawk stabbiliti fir-Regolament
Finanzjarju, fir-Regoli ta' Implimentazzjoni, li jikkonċernaw il-kontribut finanzjarju Komunitarju lil
parteċipanti f'azzjonijiet indiretti taħt is-Seba' Programm Kwadru.

Fir-rigward tar-riżultati tar-riċerka mwettqa taħt is-Seba' Programm Kwadru, dan ir-Regolament
jistabbilixxi r-regoli għall-iżvelar ta' tagħrif miksub b'kull mezz xieraq barra dak li jirriżulta mill-
formalitajiet għall-protezzjoni tiegħu, u inkluża l-pubblikazzjoni tat-tagħrif miksub f'kull mezz,
minn hawn 'il quddiem imsejħa "disseminazzjoni".

Addizzjonalment, dan ir-Regolament jistabbilixxi r-regoli għall-użu dirett jew indirett ta' tagħrif
miksub f'attivitajiet ta' riċerka ulterjuri barra dawk koperti mill-azzjoni indiretta konċernata, jew
għall-iżvilupp, ħolqien u kummerċjalizzazzjoni ta' prodott jew proċess, jew għall-ħolqien jew
forniment ta' servizz, minn hawn 'il quddiem imsejjaħ "użu".
 ---pagebreak--- 30.12.2006        MT                 Il-Ġurnal Uffiċjali ta’ l-Unjoni Ewropea                          L 400/9

Fir-rigward kemm tat-tagħrif miksub u kemm tat-tagħrif eżistenti, dan ir-Regolament jistabbilixxi r-
regoli dwar il-liċenzji u d-drittijiet ta' l-utenti għalihom, minn hawn 'il quddiem imsejħa "drittijiet ta'
aċċess".

                                                  Artikolu 2
                                               Definizzjonijiet

Għall-finijiet ta' dan ir-Regolament, id-definizzjonijiet li ġejjin għandhom japplikaw b'żieda ma'
dawk stipulati fir-Regolament Finanzjarju u fir-Regoli ta' Implimentazzjoni:

1)         "entità ġuridika" tfisser kull persuna fiżika, jew kull persuna ġuridika maħluqa skond il-liġi
           nazzjonali tal-post ta' l-istabbiliment tagħha, jew skond il-liġi Komunitarja jew id-dritt
           internazzjonali, li jkollha personalità ġuridika u li tista', waqt li taġixxi f'isimha, teżerċita
           drittijiet u tkun suġġetta għal obbligi. Fil-każ ta' persuni fiżiċi, ir-referenzi għal
           stabbiliment huma meqjusa li jirriferu għal residenza abitwali.

2)         "entità affiljata" tfisser kwalunkwe entità ġuridika li hija taħt il-kontroll dirett jew indirett
           ta' parteċipant, jew taħt l-istess kontroll dirett jew indirett bħall-parteċipant, fejn il-kontroll
           jieħu kwalunkwe forma bħal dawk stabbiliti fl-Artikolu 7(2).

3)         "kondizzjonijiet ekwi u ġusti" tfisser kondizzjonijiet xierqa inklużi termini finanzjarji
           possibbli b'kont meħud taċ-ċirkostanzi speċifiċi tat-talba għall-aċċess, per eżempju l-valur
           veru jew potenzjali tat-tagħrif miksub jew tagħrif eżistenti li għalih jintalab l-aċċess u/jew
           l-iskop, it-tul ta' żmien jew karatteristiċi oħra ta' l-użu maħsub;
 ---pagebreak--- L 400/10           MT                   Il-Ġurnal Uffiċjali ta’ l-Unjoni Ewropea                             30.12.2006

4)         "tagħrif miksub" tfisser ir-riżultati, inkluża informazzjoni, kemm jekk jistgħu jiġu protetti
           kif ukoll jekk le, ġenerati mill-azzjonijiet indiretti konċernati. Riżultati bħal dawn jinkludu
           drittijiet relatati mad-drittijiet ta' l-awtur, drittijiet ta' disinji; drittijiet ta' privattivi, drittijiet
           ta' varjetajiet ta' pjanti, jew forom simili ta' protezzjoni;

5)         "tagħrif eżistenti" tfisser informazzjoni li jkollhom il-parteċipanti qabel l-adeżjoni tagħhom
           mal-ftehim ta' għotja, kif ukoll drittijiet ta' l-awtur jew drittijiet ta' proprjetà intellettwali
           oħrajn li jirrelataw ma' din l-informazzjoni, li l-applikazzjoni għaliha tkun ġiet preżentata
           qabel l-adeżjoni tagħhom mal-ftehim ta' għotja, u li tkun meħtieġa għat-twettiq ta' l-azzjoni
           indiretta jew għall-użu tar-riżultati ta' l-azzjoni indiretta;

6)         "parteċipant" tfisser entità ġuridika li tikkontribwixxi għal azzjoni indiretta u li jkollha
           drittijiet u obbligi fir-rigward tal-Komunità taħt it-termini ta' dan ir-Regolament;

7)         "organizzazzjoni tar-riċerka " tfisser entità ġuridika stabbilita bħala organizzazzjoni, li ma
           toperax bi skop ta' qligħ, li twettaq riċerka jew żvilupp teknoloġiku bħala wieħed mill-
           objettivi ewlenin tagħha;

8)         "pajjiż terz" tfisser stat li mhuwiex Stat Membru;

9)         "pajjiż assoċjat" tfisser pajjiż terz li jkun Parti għal ftehim internazzjonali mal-Komunità, li
           taħt it-termini tiegħu jew abbażi tiegħu dan jikkontribwixxi finanzjarjament għas-Seba'
           Programm Kwadru kollu jew għal xi parti minnu;

10)        "organizzazzjoni internazzjonali" tfisser organizzazzjoni internazzjonali, diversa mill-
           Komunità, li jkollha personalità ġuridika taħt id-dritt pubbliku internazzjonali, kif ukoll
           kull aġenzija speċjalizzata stabbilita minn tali organizzazzjoni internazzjonali;
 ---pagebreak--- 30.12.2006         MT               Il-Ġurnal Uffiċjali ta’ l-Unjoni Ewropea                        L 400/11

         "
11)          organizzazzjoni internazzjonali b'interessi Ewropej" tfisser organizzazzjoni
         internazzjonali, li l-maġġoranza tal-membri tagħha jkunu Stati Membri jew pajjiżi
         Assoċjati, u li l-għan ewlieni tagħha jkun li tippromwovi l-koperazzjoni xjentifika u
         teknoloġika fl-Ewropa;

12)      "korp pubbliku" tfisser kull entità pubblika stabbilita bħala tali mil-liġi nazzjonali, u
         organizzazzjonijiet internazzjonali;

13)      "SMEs" tfisser intrapriżi mikro, żgħar u ta' daqs medju fi ħdan it-tifsira tar-
         Rakkomandazzjoni 2003/361/KE fil-verżjoni tas-6 ta' Mejju 2003;

14)      "programm ta' ħidma" tfisser pjan adottat mill-Kummissjoni għall-implimentazzjoni ta'
         programm speċifiku kif identifikat fl-Artikolu 2 tad-Deċiżjoni 2006/970/Euratom;

15)      "skemi ta' finanzjament" tfisser il-mekkaniżmi għall-finanzjament ta' azzjonijiet indiretti
         mill-Komunità kif stabbilit fil-parti (a) ta' l-Anness III għad-Deċiżjoni 2006/970/Euratom.

                                                 Artikolu 3
                                              Konfidenzjalità

Suġġett għall-kondizzjonijiet stabbiliti fil-ftehim ta' għotja, ittra ta' ħatra jew kuntratt, il-
Kummissjoni u l-parteċipanti għandhom iżommu konfidenzjali kull data, konoxxenza u dokumenti
mgħoddija lilhom bħala konfidenzjali.
 ---pagebreak--- L 400/12          MT                 Il-Ġurnal Uffiċjali ta’ l-Unjoni Ewropea                       30.12.2006

                                            KAPITOLU II
                                      PARTEĊIPAZZJONI

                                                  Artikolu 4
                           Regoli speċifiċi għar-riċerka fl-enerġija mill-fużjoni

Ir-regoli stabbiliti f'dan il-Kapitolu japplikaw mingħajr preġudizzju għal regoli speċifiċi għal
attivitajiet fil-qasam tematiku "Riċerka fl-enerġija mill-fużjoni" stabbiliti fil-Kapitolu IV.

                                               TAQSIMA 1
                                   KONDIZZJONIJIT MINIMI

                                                  Artikolu 5
                                              Prinċipji ġenerali

1.         Kull impriża, università jew ċentru ta' riċerka jew entità ġuridika oħra, kemm jekk
           stabbiliti fi Stat Membru kif ukoll jekk f'pajjiż assoċjat, u kif ukoll jekk f'pajjiż terz, jistgħu
           jieħdu sehem f'azzjoni indiretta sakemm ikunu ġew sodisfatti l-kondizzjonijiet minimi
           stabbiliti f'dan il-Kapitolu, inklużi l-kondizzjonijiet speċifikati skond l-Artikolu 11.
 ---pagebreak--- 30.12.2006       MT                 Il-Ġurnal Uffiċjali ta’ l-Unjoni Ewropea                       L 400/13

         Madanakollu, fil-każ ta' azzjoni indiretta kif imsemmi fl-Artikoli 6 jew 8, li taħthom ikun
         possibbli li l-kondizzjonijiet minimi jkunu sodisfati mingħajr il-parteċipazzjoni ta' entità
         ġuridika stabbilita fi Stat Membru, għandha tittejjeb, permezz tagħha, il-kisba ta' l-għanijiet
         stipulati fl-Artikoli 1 u 2 tat-Trattat.

2.       Iċ-Ċentru Konġunt ta' Riċerka tal-Kummissjoni, minn hawn 'il quddiem "il-JRC", jista'
         jieħu sehem f'azzjonijiet indiretti bl-istess mod u bl-istess drittijiet u obbligi bħala entità
         ġuridika stabbilita fi Stat Membru.

                                                    Artikolu 6
                                          Kondizzjonijiet minimi

1.       Il-kondizzjonijiet minimi għal azzjonijiet indiretti għandhom ikunu dawn li ġejjin:

         (a)   iridu jieħdu sehem mill-inqas tlitt entitajiet ġuridiċi, li kull waħda minnhom trid tkun
               stabbilita fi Stat Membru jew pajjiż assoċjat, u li tnejn minnhom ma jkunux stabbiliti
               fl-istess Stat Membru jew pajjiż assoċjat;

         (b)   it-tlitt entitajiet ġuridiċi kollha għandhom ikunu indipendenti minn xulxin fis-sens ta'
               l-Artikolu 7.

2.       Għall-finijiet tal-punt (a) tal-paragrafu 1, fejn wieħed mill-parteċipanti jkun il-JRC, jew
         ikun organizzazzjoni internazzjonali b'interessi Ewropej jew entità istitwita taħt il-liġi
         Komunitarja, dan għandu jitqies bħala stabbilit fi Stat Membru jew f'pajjiż assoċjat barra xi
         Stat Membru jew pajjiż assoċjat li fih ikun stabbilit parteċipant ieħor fl-istess azzjoni
         indiretta.
 ---pagebreak--- L 400/14             MT               Il-Ġurnal Uffiċjali ta’ l-Unjoni Ewropea                        30.12.2006

                                                    Artikolu 7
                                                  Indipendenza

1.         Żewġ entitajiet ġuridiċi għandhom jitqiesu bħala indipendenti minn xulxin fejn ebda
           waħda minnhom ma tkun taħt il-kontroll dirett jew indirett ta' l-oħra jew taħt l-istess
           kontroll dirett jew indirett bħall-oħra.

2.         Għall-finijiet tal-paragrafu 1, il-kontroll jista' b'mod partikolari jieħu waħda mill-forom li
           ġejjin:

           (a)   it-titolu dirett jew indirett ta' aktar minn 50% tal-valur nominali tal-kapital ta' l-ishma
                 maħruġa fl-entità ġuridika konċernata, jew tal-maġġoranza tad-drittijiet tal-vot ta' l-
                 azzjonisti jew l-assoċjati ta' dik l-entità;

           (b)   il-pussess dirett jew indirett, bil-fatti jew bil-liġi, ta' setgħat deċiżjonali fl-entità
                 ġuridika konċernata.

3.         Madanakollu, ir-relazzjonijiet li ġejjin bejn żewġ entitajiet ġuridiċi m'għandhomx fihom
           infushom jitqiesu li jikkostitwixxu relazzjonijiet ta' kontroll:

           (a)   l-istess korporazzjoni ta' investiment pubbliku, investitur istituzzjonali jew
                 kumpannija li tipprovdi kapital ta' riskju ikollhom titolu dirett jew indirett ta' aktar
                 minn 50% tal-valur nominali tal-kapital ta' l-ishma maħruġa jew tal-maġġoranza tad-
                 drittijiet tal-vot ta' l-azzjonisti jew ta' l-assoċjati;

           (b)   l-istess korp pubbliku jkun il-proprjetarju jew jagħmel is-superviżjoni ta' l-entitajiet
                 ġuridiċi konċernati.
 ---pagebreak--- 30.12.2006         MT               Il-Ġurnal Uffiċjali ta’ l-Unjoni Ewropea                       L 400/15

                                                  Artikolu 8
                            Azzjonijiet ta' koordinazzjoni u appoġġ, u t-taħriġ
                                 u l-iżvilupp tal-karriera tar-riċerkaturi

Għal azzjonijiet ta' koordinazzjoni u appoġġ, u azzjonijiet favur it-taħriġ u l-iżvilupp tal-karriera
tar-riċerkaturi, il-kondizzjoni minima għandha tkun il-parteċipazzjoni ta' entità ġuridika waħda.

L-ewwel paragrafu m'għandux japplika fil-każ ta' azzjonijiet li l-għan tagħhom ikun li jikkoordinaw
attivitajiet ta' riċerka.

                                                  Artikolu 9
                                             Parteċipanti uniċi

Fejn il-kondizzjonijiet minimi għal azzjoni indiretta jiġu sodisfatti minn numru ta' entitajiet ġuridiċi,
li flimkien jiffurmaw entità ġuridika waħda, din ta' l-aħħar tista' tkun il-parteċipant waħdieni
f'azzjoni indiretta, sakemm hija tkun stabbilita fi Stat Membru jew f'pajjiż assoċjat.

                                                 Artikolu 10
                                  Organizzazzjonijiet internazzjonali u
                                 entitajiet ġuridiċi stabbiliti f'pajjiżi terzi

Il-parteċipazzjoni f'azzjonijiet indiretti għandha tkun miftuħa għal organizzazzjonijiet
internazzjonali u entitajiet ġuridiċi stabbiliti f'pajjiżi terzi sakemm ikunu ġew sodisfatti l-
kondizzjonijiet minimi stabbiliti f'dan il-Kapitolu, kif ukoll kwalunkwe kondizzjonijiet stabbiliti fil-
programmi speċifiċi jew fil-programmi relevanti ta' ħidma.
 ---pagebreak--- L 400/16          MT                Il-Ġurnal Uffiċjali ta’ l-Unjoni Ewropea                        30.12.2006

                                                 Artikolu 11
                                       Kondizzjonijiet addizzjonali

Addizzjonalment għall-kondizzjonijiet minimi stabbiliti f'dan il-Kapitolu, il-programmi speċifiċi
jew il-programmi ta' ħidma jistgħu jistabbilixxu l-kondizzjonijiet rigward in-numru minimu ta'
parteċipanti.

Huma jistgħu jistabbilixxu wkoll, skond in-natura u l-għanijiet ta' l-azzjoni indiretta, kondizzjonijiet
addizzjonali li jridu jiġu ssodisfati fir-rigward tat-tip ta' parteċipant u, fejn ikun xieraq, tal-post ta' l-
istabbiliment.

                                              TAQSIMA 2
                                             PROĊEDURI

                                           SUBTAQSIMA 1
                                  SEJĦIET GĦAL PROPOSTI

                                                 Artikolu 12
                                           Sejħiet għall-proposti

1.         Il-Kummissjoni għandha toħroġ sejħiet għal proposti għal azzjonijiet indiretti skond ir-
           rekwiżiti stabbiliti fil-programmi speċifiċi u programmi ta' ħidma relevanti.
 ---pagebreak--- 30.12.2006      MT                 Il-Ġurnal Uffiċjali ta’ l-Unjoni Ewropea                       L 400/17

         Addizzjonalment għall-pubbliċità speċifikata fir-Regoli ta' Implimentazzjoni, il-
         Kummissjoni għandha tippubblika sejħiet għal proposti fil-paġni ta' l-Internet tas-Seba'
         Programm Kwadru, permezz ta' kanali ta' informazzjoni speċifiċi, u fil-punti ta' kuntatt
         nazzjonali stabbiliti mill-Istati Membri u mill-pajjiżi assoċjati.

2.       Fejn ikun xieraq, il-Kummissjoni għandha tispeċifika fis-sejħa għal proposti li l-
         parteċipanti ma għandhomx għaliex jistabbilixxu ftehim ta' konsorzju.

3.       Is-sejħiet għal proposti għandhom ikollhom objettivi ċari sabiex jiżguraw li l-applikanti ma
         jweġbux inutilment.

                                                Artikolu 13
                                              Eċċezzjonijiet

Il-Kummissjoni m'għandhiex toħroġ sejħiet għall-proposti għal dawn li ġejjin:

(a)      azzjonijiet ta' koordinazzjoni u appoġġ li jridu jitwettqu mill-entitajiet ġuridiċi identifikati
         fil-programmi speċifiċi jew fil-programmi ta' ħidma meta l-programm speċifiku jippermetti
         li l-programmi ta' ħidma jidentifikaw il-benefiċjarji, konformement mar-Regoli ta'
         Implimentazzjoni;

(b)      azzjonijiet ta' koordinazzjoni u appoġġ li jikkonsistu fl-akkwist ta' oġġetti jew servizzi
         suġġett għar-regoli dwar l-akkwist pubbliku stipulati fir-Regolament Finanzjarju;

(ċ)      azzjonijiet ta' koordinazzjoni u appoġġ relatati mal-ħatra ta' esperti indipendenti;

(d)      azzjonijiet oħra, fejn hekk ikun stipulat fir-Regolament Finanzjarju jew fir-Regoli ta'
         Implimentazzjoni.
 ---pagebreak--- L 400/18          MT                 Il-Ġurnal Uffiċjali ta’ l-Unjoni Ewropea                       30.12.2006

                                            SUBTAQSIMA 2
                                EVALWAZZJONI U SELEZZJONI
                 TAL-PROPOSTI U L-AĠĠUDIKAZZJONI TA' GĦOTJIET

                                                  Artikolu 14
                                 Evalwazzjoni, selezzjoni u aġġudikazzjoni

1.         Il-Kummissjoni għandha tevalwa l-proposti kollha ppreżentati bi tweġiba għal sejħa għal
           proposti abbażi tal-prinċipji għall-evalwazzjoni, u tal-kriterji ta' selezzjoni u ta' għoti.

           Il-kriterji għandhom ikunu dawk ta' eċċellenza, impatt u implimentazzjoni. Fi ħdan dan il-
           kwadru, il-programm ta' ħidma ser jispeċifika l-kriterji ta' l-evalwazzjoni u s-selezzjoni u
           jista' jżid rekwiżiti addizzjonali, ponderazzjonijiet u limiti oħra, jew jistabbilixxi aktar
           dettalji dwar l-applikazzjoni tal-kriterji.

2.         Proposta li tmur kontra l-prinċipji fundamentali ta' l-etika jew li ma tissodisfax il-
           kondizzjonijiet previsti fil-programm speċifiku, fil-programm ta' ħidma jew fis-sejħa għal
           proposti, m'għandhiex tintgħażel. Proposta bħal din tista' tiġi eskluża mill-proċeduri ta'
           evalwazzjoni, selezzjoni u aġġudikazzjoni fi kwalunkwe waqt.

3.         Il-proposti għandhom ikunu gradati skond ir-riżultati ta' l-evalwazzjoni. Id-deċiżjonijiet ta'
           finanzjament għandom isiru abbażi ta' din il-gradazzjoni.
 ---pagebreak--- 30.12.2006       MT                Il-Ġurnal Uffiċjali ta’ l-Unjoni Ewropea                         L 400/19

                                                Artikolu 15
                      Il-proċeduri għall-preżentazzjoni, evalwazzjoni, selezzjoni u
                                             aġġudikazzjoni

1.       Fejn is-sejħa għal proposti tispeċifika proċedura ta' evalwazzjoni f'żewġ stadji, huma biss
         dawk il-proposti li jkunu ssuperaw l-ewwel stadju, fuq il-bażi ta' l-evalwazzjoni meta
         mqabbla ma' sett limitat ta' kriterji, li għandhom jimxu 'l quddiem għal evalwazzjoni
         ulterjuri.

2.       Fejn is-sejħa għal proposti tispeċifika proċedura ta' preżentazzjoni f'żewġ stadji, huma biss
         dawk l-applikanti li l-proposti tagħhom jissuperaw l-evalwazzjoni għall-ewwel stadju li
         għandhom jintalbu jippreżentaw proposta kompleta fit-tieni stadju.

         L-applikanti kollha għandhom jiġu informati malajr bir-riżultati ta' l-ewwel stadju ta' l-
         evalwazzjoni.

3.       Il-Kummissjoni għandha tadotta u tippubblika regoli li jiddeterminaw il-proċedura għall-
         preżentazzjoni tal-proposti, kif ukoll il-proċeduri relatati ta' evalwazzjoni, selezzjoni u
         aġġudikazzjoni u tippubblika gwidi għall-applikanti li jinkludu linji gwida għall-
         evalwaturi. B'mod partikolari, hija għandha tistabbilixxi regoli dettaljati għall-proċedura
         f'żewġ stadji għall-preżentazzjoni (anke fir-rigward tal-kamp ta' applikazzjoni u n-natura
         tal-proposta fl-ewwel stadju kif ukoll ta' dawk tal-proposta kompleta fit-tieni stadju), u
         regoli għall-proċedura ta' evalwazzjoni f'żewġ partijiet.

         Il-Kummissjoni għandha tipprovdi l-informazzjoni u tistabbilixxi l-proċeduri għal rimedju
         għall-applikanti.

4.       Il-Kummissjoni għandha tadotta u tippubblika r-regoli li jiżguraw li tiġi vverifikata
         b'konsistenza l-eżistenza ta' l-istatus ġuridiku tal-parteċipanti f'azzjonijiet indiretti kif ukoll
         il-kapaċità finanzjarja tagħhom.
 ---pagebreak--- L 400/20           MT                  Il-Ġurnal Uffiċjali ta’ l-Unjoni Ewropea                     30.12.2006

           Il-Kummissjoni m'għandhiex iġġedded tali verifika sakemm is-sitwazzjoni tal-parteċipant
           konċernat ma tkunx inbidlet.

                                                    Artikolu 16
                                         Ħatra ta' esperti indipendenti

1.         Il-Kummissjoni għandha taħtar esperti indipendenti sabiex jassistu fl-evalwazzjonijiet tal-
           proposti.

           Għall-azzjonijiet ta' koordinazzjoni u appoġġ, imsemmija fl-Artikolu 13, l-esperti
           indipendenti għandhom jinħatru biss jekk il-Kummissjoni tqis li dan ikun xieraq.

2.         L-esperti indipendenti għandhom jintgħażlu fuq il-bażi tal-ħiliet u l-konoxxenza xierqa
           għall-ħidmiet assenjati lilhom. Fil-każijiet fejn esperti indipendenti jkollhom jittrattaw
           informazzjoni klassifikata, għandu jinkiseb il-permess ta' sigurtà xieraq qabel il-ħatra.

           L-esperti indipendenti għandhom jiġu identifikati u magħżulin fuq il-bażi ta' sejħiet għal
           applikazzjonijiet minn individwi u sejħiet indirizzati lil organizzazzjonijiet relevanti bħal
           aġenziji nazzjonali tar-riċerka, istituzzjonijiet jew intrapriżi tar-riċerka bil-ħsieb li jiġu
           stabbiliti listi ta' kandidati adatti.

           Il-Kummissjoni tista', jekk tqis li jkun xieraq, tagħżel kwalunkwe individwu, bil-ħiliet
           adatti, li ma jkunx f'dawk fil-listi.

           Għandhom jittieħdu miżuri xierqa sabiex jiġi żgurat bilanċ raġonevoli bejn is-sessi meta
           jinħatru gruppi ta' esperti indipendenti.
 ---pagebreak--- 30.12.2006      MT                 Il-Ġurnal Uffiċjali ta’ l-Unjoni Ewropea                        L 400/21

3.       Meta taħtar espert indipendenti, il-Kummissjoni għandha tieħu l-passi kollha meħtieġa
         sabiex tiżgura li l-espert ma jiġix f'konflitt ta' interessi fir-rigward tal-materja li dwarha
         jkun meħtieġ li jagħti opinjoni.

4.       Il-Kummissjoni għandha tadotta mudell ta' ittra ta' ħatra , minn hawn 'il quddiem imsejħa
         "l-ittra ta' ħatra", li għandha tinkludi dikjarazzjoni li l-espert indipendenti ma jkollu l-ebda
         konflitt ta' interessi fiż-żmien tal-ħatra u li huwa jintrabat li jinforma lill-Kummissjoni
         kemm-il darba jitfaċċa xi konflitt ta' interessi waqt l-għoti ta' l-opinjoni tiegħu jew il-qadi
         ta' dmirijietu. Il-Kummissjoni għandha tistabbilixxi ittra ta' ħatra bejn il-Komunità u kull
         wieħed mill-esperti indipendenti.

5.       Il-Kummissjoni għandha tippubblika darba fis-sena bi kwalunkwe mezz xieraq il-lista ta' l-
         esperti indipendenti li jkunu assistewha għall-Programm Kwadru u f'kull wieħed mill-
         programmi speċifiċi.

                                          SUBTAQSIMA 3
                   IMPLIMENTAZZJONI U FTEHIM TA' GĦOTJA

                                                Artikolu 17
                                                 Ġenerali

1.       Il-parteċipanti għandhom jimplimentaw l-azzjoni indiretta u għandhom jieħdu l-miżuri
         meħtieġa u raġonevoli kollha għal dik il-fini. Il-parteċipanti fl-istess azzjoni indiretta
         għandhom jimplimentaw konġuntement u separatament il-ħidma lejn il-Komunità.
 ---pagebreak--- L 400/22             MT                Il-Ġurnal Uffiċjali ta’ l-Unjoni Ewropea                     30.12.2006

2.         Il-Kummissjoni għandha tfassal, abbażi tal-mudell previst fl-Artikolu 18(8) u b'kont
           meħud tal-karatteristiċi ta' l-iskema konċernata ta' finanzjament, ftehim ta' għotja bejn il-
           Komunità u l-parteċipanti.

3.         Il-parteċipanti m'għandhom jagħmlu ebda impenji li jkunu inkompatibbli mal-ftehim ta'
           għotja.

4.         Fejn parteċipant jonqos milli jikkonforma ma' l-obbligi rigward l-implimentazzjoni teknika
           ta' l-azzjoni indiretta, il-parteċipanti l-oħrajn għandhom jikkonformaw mal-ftehim ta'
           għotja mingħajr ebda kontribut Komunitarju komplementari sakemm il-Kummissjoni ma
           teżonerahomx espressament minn dak l-obbligu.

5.         Jekk l-implimentazzjoni ta' azzjoni ssir impossibbli jew jekk il-parteċipanti jonqsu milli
           jimplimentawha, il-Kummissjoni għandha tiżgura t-terminazzjoni ta' l-azzjoni.

6.         Il-parteċipanti għandhom jiżguraw li l-Kummissjoni tiġi informata b'kull okkorrenza li
           tista' tolqot l-implimentazzjoni ta' l-azzjoni indiretta jew l-interessi tal-Komunità.

7.         Fejn previst fil-ftehim ta' għotja, il-parteċipanti jistgħu jissubkuntrattaw ċerti elementi, tax-
           xogħol li jrid jitwettaq, lil partijiet terzi.

8.         Il-Kummissjoni għandha tistabbilixxi l-proċeduri ta' rimedju għall-parteċipanti.
 ---pagebreak--- 30.12.2006       MT                Il-Ġurnal Uffiċjali ta’ l-Unjoni Ewropea                        L 400/23

                                                Artikolu 18
                Dispożizzjonijiet ġenerali li għandhom jiddaħħlu fil-ftehim ta' għotja

1.       Il-ftehim ta' għotja għandu jistabbilixxi d-drittijiet u l-obbligi tal-parteċipanti fil-konfront
         tal-Komunità, konformement mad-Deċiżjoni 2006/970/Euratom, ma' dan ir-Regolament,
         mar-Regolament Finanzjarju, u mar-Regoli ta' Implimentazzjoni, u konformement mal-
         prinċipji ġenerali tal-liġi Komunitarja.

         Il-ftehim għandu jistabbilixxi wkoll, konformement ma' l-istess kondizzjonijiet, id-drittijiet
         u l-obbligi ta' entitajiet ġuridiċi li jsiru parteċipanti meta l-azzjoni indiretta tkun għaddejja.

2.       Fejn ikun xieraq, il-ftehim ta' għotja għandu jistipula liema parti mill-kontribut finanzjarju
         Komunitarju għandha tkun ibbażata fuq ir-rimborż ta' l-ispejjeż eliġibbli, u liema parti
         għandha tkun ibbażata fuq rati fissi (inkluża skala ta' spejjeż ta' kull unità) jew fuq somma
         mogħtija f'daqqa.

3.       Il-ftehim ta' għotja għandu jistipula liema tibdiliet fil-kompożizzjoni tal-konsorzju jkunu
         jeħtieġu l-pubblikazzjoni minn qabel ta' sejħa kompetittiva.

4.       Il-ftehim ta' għotja għandu jkun jeħtieġ il-preżentazzjoni lill-Kummissjoni ta' rapporti
         perjodiċi dwar il-progress fir-rigward ta' l-implimentazzjoni ta' l-azzjoni indiretta
         konċernata.

5.       Fejn ikun xieraq, il-ftehim ta' għotja jista' jistipula li l-Kummissjoni għandha tiġi mgħarrfa
         bil-quddiem b'kull intenzjoni ta' trasferiment tad-dritt ta' proprjetà tat-tagħrif miksub lil
         parti terza.
 ---pagebreak--- L 400/24           MT                Il-Ġurnal Uffiċjali ta’ l-Unjoni Ewropea                        30.12.2006

6.         Fejn il-ftehim ta' għotja jeżiġi li l-parteċipanti jwettqu attivitajiet li jibbenefikaw partijiet
           terzi, il-parteċipanti għandhom jirriklamaw dan b'mod wiesa' u jidentifikaw, jevalwaw u
           jagħżlu l-partijiet terzi b'mod trasparenti, ġust u imparzjali. F'każ li hekk ikun stipulat fil-
           programm ta' ħidma, il-ftehim ta' għotja għandu jistabbilixxi l-kriterji għas-selezzjoni tat-
           tali partijiet terzi. Il-Kummissjoni tirriżerva d-dritt li toġġezzjona għas-selezzjoni tal-
           partijiet terzi.

7.         Il-Kummissjoni għandha, f'koperazzjoni mill-qrib ma' l-Istati Membri, tistabbilixxi mudell
           ta' ftehim ta' għotja konformement ma' dan ir-Regolament. Jekk ikun hemm ħtieġa ta'
           modifika sinifikattiva tal-mudell ta' ftehim ta' għotja, il-Kummissjoni għandha,
           f'koperazzjoni mill-qrib ma' l-Istati Membri, tirrivedih kif xieraq.

8.         Il-mudell ta' ftehim ta' għotja għandu jirrifletti l-prinċipji ġenerali stabbiliti fil-Karta
           Ewropea għar-Riċerkaturi u fil-Kodiċi ta' Kondotta għar-Reklutaġġ tar-Riċerkaturi. Dan
           għandu jindirizza, kif jixraq, is-sinerġiji ma' l-edukazzjoni fil-livelli kollha; id-
           disponibbiltà u l-kapaċità li jitrawwem djalogu u dibattitu dwar kwistjonijiet xjentifiċi u r-
           riżultati tar-riċerka fost pubbliku wiesa' lil hinn mill-komunità riċerkatriċi; l-attivitajiet li
           jżidu l-parteċipazzjoni u l-irwol tan-nisa fir-riċerka; u l-attivitajiet li jindirizzaw l-aspetti
           soċjo-ekonomiċi tar-riċerka.

9.         Il-mudell ta' ftehim ta' għotja għandu jipprevedi monitoraġġ u kontroll finanzjarju mill-
           Kummissjoni jew minn kwalunkwe rappreżentant awtorizzat minnha, u mill-Qorti ta' l-
           Awdituri.

10.        Il-ftehim ta' għotja jista' jistabbilixxi limiti ta' żmien għal parteċipanti sabiex jagħtu n-
           notifiki varji msemmijin f'dan ir-Regolament
 ---pagebreak--- 30.12.2006       MT                 Il-Ġurnal Uffiċjali ta’ l-Unjoni Ewropea                         L 400/25

                                                 Artikolu 19
                 Dispożizzjonijiet dwar id-drittijiet ta' aċċess, użu u disseminazzjoni

1.       Il-ftehim ta' għotja għandu jistabbilixxi d-drittijiet u l-obbligi rispettivi tal-parteċipanti fir-
         rigward tad-drittijiet ta' aċċess, ta' l-użu u tad-disseminazzjoni, safejn dawk id-drittijiet u l-
         obbligi ma jkunux ġew stabbiliti f'dan ir-Regolament.

         Għal dawk il-finijiet, dan għandu jkun jeħtieġ il-preżentazzjoni lill-Kummissjoni ta' pjan
         għall-użu u għad-disseminazzjoni tat-tagħrif miksub.

2.       Il-ftehim ta' għotja jista' jispeċifika l-kondizzjonijiet li taħthom il-parteċipanti jistgħu
         joġġezzjonaw għal xi awditjar teknoloġiku u għad-disseminazzjoni tat-tagħrif miksub li
         jkun qed isir minn ċerti rappreżentanti awtorizzati tal-Kummissjoni dwar l-użu.

                                                 Artikolu 20
                                  Dispożizzjonijiet dwar it-terminazzjoni

Il-ftehim ta' għotja għandu jispeċifika r-raġunijiet għat-terminazzjoni tiegħu, kompletament jew
parzjalment, b'mod partikolari minħabba nuqqas ta' konformità ma' dan ir-Regolament,
inadempjenza jew ksur kuntrattwali, kif ukoll il-konsegwenzi għall-parteċipanti ta' xi inadempjenza
min-naħa ta' parteċipant ieħor.
 ---pagebreak--- L 400/26           MT                 Il-Ġurnal Uffiċjali ta’ l-Unjoni Ewropea                          30.12.2006

                                                   Artikolu 21
                                           Dispożizzjonijiet speċifiċi

1.         Fil-każ ta' azzjonijiet indiretti għall-appoġġ ta' infrastrutturi eżistenti ta' riċerka u, fejn
           applikabbli, ta' infrastrutturi ġodda ta' riċerka, il-ftehim ta' għotja jista' jistipula
           dispożizzjonijiet speċifiċi rigward il-konfidenzjalità, il-pubbliċità u d-drittijiet ta' aċċess u
           l-impenji li jistgħu jolqtu l-utenti ta' l-infrastruttura.

2.         Fil-każ ta' azzjonijiet indiretti għall-appoġġ tat-taħriġ u ta' l-iżvilupp tal-karriera tar-
           riċerkaturi, il-ftehim ta' għotja jista' jistipula dispożizzjonijiet speċifiċi rigward il-
           konfidenzjalità, id-drittijiet ta' aċċess u l-impenji relatati mar-riċerkaturi li jibbenefikaw
           mill-azzjoni.

3.         Sabiex jiġu salvagwardati l-interessi ta' difiża ta' l-Istati Membri fis-sens ta' l-Artikolu 24
           tat-Trattat, il-ftehim ta' għotja jista' jistabbilixxi, fejn ikun il-każ, dispożizzjonijiet speċifiċi
           dwar il-konfidenzjalità, il-klassifikazzjoni ta' l-informazzjoni, id-drittijiet ta' aċċess, it-
           trasferiment tad-dritt ta' proprjetà tat-tagħrif miksub u l-użu tiegħu.

                                                   Artikolu 22
                                               Firma u adeżjoni

Il-ftehim ta' għotja għandu jidħol fis-seħħ ma' l-iffirmar mill-koordinatur u mill-Kummissjoni.

Għandu japplika għal kull parteċipant li jkun formalment aderixxa miegħu.
 ---pagebreak--- 30.12.2006      MT                 Il-Ġurnal Uffiċjali ta’ l-Unjoni Ewropea                      L 400/27

                                         SUBSEZZJONI 4
                                            KONSORZJI

                                                Artikolu 23
                                           Ftehim ta' konsorzji

1.       Ħlief fejn previst mod ieħor fis-sejħa għal proposti, il-parteċipanti kollha f'azzjoni indiretta
         għandhom jikkonkludu ftehim, minn hawn 'il quddiem imsejjaħ "il-ftehim ta' konsorzju",
         sabiex jirregola, inter alia, dawn li ġejjin:

         (a)   l-organizzazzjoni interna tal-konsorzju;

         (b)   id-distribuzzjoni tal-kontribut finanzjarju Komunitarju;

         (ċ)   regoli dwar id-disseminazzjoni, l-użu u d-drittijiet ta' aċċess, addizzjonali għal dawk
               li jinsabu fil-Kapitolu III u għad-dispożizzjonijiet fil-ftehim ta' għotja;

         (d)   ir-riżoluzzjoni ta' disputi interni inklużi każijiet ta' abbuż tal-poter;

         (e)   arranġamenti ta' responsabbiltà, indennizz u konfidenzjalità bejn il-parteċipanti.

2.       Il-Kummissjoni għandha tistabbilixxi u tippubblika linji gwida dwar il-kwistjonijiet
         ewlenin li jistgħu jiġu indirizzati minn parteċipanti fil-ftehim ta' konsorzju tagħhom.
 ---pagebreak--- L 400/28          MT                    Il-Ġurnal Uffiċjali ta’ l-Unjoni Ewropea                     30.12.2006

                                                     Artikolu 24
                                                   Il-koordinatur

1.         L-entitajiet ġuridiċi kollha li jixtiequ jipparteċipaw f'azzjoni indiretta għandhom jaħtru
           wieħed minn fosthom sabiex jaġixxi bħala koordinatur sabiex iwettaq il-kompiti li ġejjin
           konformement ma' dan ir-Regolament, mar-Regolament Finanzjarju, mar-Regoli ta'
           Implimentazzjoni, u mal-ftehim ta' għotja:

           (a)   jimmonitorja l-konformità mill-parteċipanti fl-azzjoni indiretta ma' l-obbligi
                 tagħhom;

           (b)   jivverifika jekk l-entitajiet ġuridiċi identifikati fil-ftehim ta' l-għotja lestewx il-
                 formalitajiet meħtieġa għal-adeżjoni mal-ftehim ta' l-għotja;

           (ċ)   jirċievi l-kontribut finanzjarju Komunitarju u jqassmu skond il-ftehim tal-konsorzju u
                 l-ftehim ta' għotja;

           (d)   iżomm ir-reġistri u l-kontijiet finanzjarji relevanti għall-kontribut finanzjarju
                 Komunitarju u jinforma lill-Kummissjoni dwar id-distribuzzjoni tiegħu
                 konformement mal-punt (b) ta' l-Artikolu 23(1) u ma' l-Artikolu 35;

           (e)   ikun intermedjarju għal komunikazzjoni effiċjenti u korretta bejn il-parteċipanti u
                 jirrapporta regolarment lill-parteċipanti u lill-Kummissjoni dwar il-progress tal-
                 proġett.

2.         Il-koordinatur għandu jkun identifikat fil-ftehim ta' għotja.

           Il-ħatra ta' koordinatur ġdid għandha teħtieġ l-approvazzjoni bil-miktub tal-Kummissjoni.
 ---pagebreak--- 30.12.2006       MT                Il-Ġurnal Uffiċjali ta’ l-Unjoni Ewropea                       L 400/29

                                                Artikolu 25
                                          Tibdiliet fil-konsorzju

1.       Il-parteċipanti f'azzjoni indiretta jistgħu jaqblu li jżidu parteċipant ġdid jew li jneħħu
         parteċipant eżistenti skond id-dispożizzjonijiet rispettivi fil-ftehim ta' konsorzju.

2.       Kwalunkwe entità ġuridika li tissieħeb f'azzjoni lit kun għaddejja għandha tidħol
         formalment fil-ftehim ta' għotja.

3.       F'każijiet speċifiċi, fejn ikun previst fil-ftehim ta' għotja, il-konsorzju għandu jippubblika
         sejħa kompetittiva u jirriklamaha b'mod wiesa' bl-użu ta' appoġġ speċifiku ta'
         informazzjoni, partikolarment fis-siti ta' l-Internet dwar is-Seba' Programm Kwadru, fl-
         istampa u fuljetti speċjalizzati, u fil-punti nazzjonali ta' kuntatt stabbiliti għall-
         informazzjoni u appoġġ mill-Istati Membri u mill-pajjiżi assoċjati.

         Il-konsorzju għandu jivvaluta l-offerti fid-dawl tal-kriterji li jkunu rregolaw l-azzjoni
         inizjali u bl-assistenza ta' esperti indipendenti maħturin mill-konsorzju, konformement
         mal-prinċipji stabbiliti fl-Artikolu 14, u fl-Artikolu 16, rispettivament.

4.       Il-konsorzju għandu jinnotifika b'kull bidla proposta li ssir fil-kompożizzjoni tiegħu lill-
         Kummissjoni, li tista' toġġezzjona fi żmien 45 jum min-notifika.

         It-tibdiliet fil-kompożizzjoni tal-konsorzju marbutin ma' proposti għal tibdiliet oħrajn fil-
         ftehim ta' għotja li mhumiex relatati direttament mal-bidla fil-kompożizzjoni għandhom
         ikunu suġġetti għall-approvazzjoni bil-miktub tal-Kummissjoni.
 ---pagebreak--- L 400/30          MT                Il-Ġurnal Uffiċjali ta’ l-Unjoni Ewropea                  30.12.2006

                                           SUBTAQSIMA 5
                         MONITORAĠĠ U EVALWAZZJONI TA'
                       PROGRAMMI U AZZJONIJIET INDIRETTI
                       U KOMUNIKAZZJONI TA' INFORMAZZJONI

                                                 Artikolu 26
                                       Monitoraġġ u evalwazzjoni

1.         Il-Kummissjoni għandha timmonitorja l-implimentazzjoni ta' azzjonijiet indiretti abbażi ta'
           rapporti perjodiċi ta' progress preżentati skond l-Artikolu 18(4).

           B'mod partikolari, il-Kummissjoni għandha timmonitorja l-implimentazzjoni tal-pjan
           għall-użu u d-disseminazzjoni tat-tagħrif miksub, preżentat skond it-tieni subparagrafu ta'
           l-Artikolu 19(1).

           Għal dawk il-finijiet, il-Kummissjoni tista' tkun assistita minn esperti indipendenti maħtura
           skond l-Artikolu 16.

2.         Il-Kummissjoni għandha tistabbilixxi u żżomm sistema informattiva li tippermetti li dan il-
           monitoraġġ isir b'mod effiċjenti u koerenti tul is-Seba' Programm Kwadru kollu.

           Suġġett għall-Artikolu 3, il-Kummissjoni għandha tippubblika bi kwalunkwe mezz
           adegwat informazzjoni dwar il-proġetti ffinanzjati.
 ---pagebreak--- 30.12.2006      MT                 Il-Ġurnal Uffiċjali ta’ l-Unjoni Ewropea                     L 400/31

3.       Il-monitoraġġ u l-evalwazzjoni msemmijin fl-Artikolu 6 tad-Deċiżjoni 2006/970/Euratom
         għandhom jinkludu aspetti relatati ma' l-applikazzjoni ta' dan ir-Regolament u għandhom
         jindirizzaw l-impatt baġitarju tal-bidliet fir-reġim tal-kalkolu ta' l-ispejjeż meta mqabbel
         mas-Sitt Programm Kwadru u l-effetti tiegħu fuq il-piż amministrattiv għall-parteċipanti.

4.       Il-Kummissjoni għandha taħtar, skond l-Artikolu 16, esperti indipendenti sabiex jassistuha
         fl-evalwazzjonijiet meħtieġa taħt is-Seba' Programm Kwadru u l-programm speċifiku
         tiegħu, u, skond kif jitqies meħtieġ, għall-evalwazzjoni ta' Programmi Kwadru preċedenti.

5.       Barra minn hekk, il-Kummissjoni tista' tistabbilixxi gruppi ta' esperti indipendenti maħtura
         skond l-Artikolu 16, sabiex jagħtu parir dwar it-tfassil u l-implimentazzjoni tal-politika
         Komunitarja dwar ir-riċerka.

                                                Artikolu 27
                             L-informazzjoni li għandha ssir disponibbli

1.       B'kont debitament meħud ta' l-Artikolu 3, il-Kummissjoni għandha, wara talba, tagħmel
         disponibbli lil kwalunkwe Stat Membru jew pajjiż assoċjat kwalunkwe informazzjoni utli
         fil-pussess tagħha dwar tagħrif miksub ġenerat minn ħidma mwettqa fil-kuntest ta' azzjoni
         indiretta, sakemm jiġu sodisfatti l-kondizzjonijiet li ġejjin:

         (a)   l-informazzjoni konċernata tkun relevanti għall-politika pubblika;

         (b)   il-parteċipanti ma jkunux taw raġunijiet sodi u suffiċjenti sabiex ma tingħatax l-
               informazzjoni konċernata.
 ---pagebreak--- L 400/32           MT                Il-Ġurnal Uffiċjali ta’ l-Unjoni Ewropea                       30.12.2006

2.         Taħt l-ebda ċirkostanzi m'għandu l-għoti ta' l-informazzjoni skond il-paragrafu 1 jitqies li
           jkun qed jittrasferixxi lir-reċipjent xi drittijiet jew obbligi tal-Kummissjoni jew tal-
           parteċipanti.

           Madanakollu, ir-reċipjent għandu jittratta kull informazzjoni bħal din bħala konfidenzjali
           sakemm ma ssirx pubblika jew ma ssirx disponibbli pubblikament mill-parteċipanti, jew
           sakemm ma tkunx ġiet komunikata lill-Kummissjoni mingħajr restrizzjonijiet ta'
           konfidenzjalità.

                                               SEZZJONI 3
                    IL-KONTRIBUT FINANZJARJU KOMUNITARJU

                                            SUBSEZZJONI 1
     ELIĠIBBILTÀ GĦALL-FINANZJAMENT U FOROM TA' GĦOTJIET

                                                  Artikolu 28
                                       Eliġibbiltà għall-finanzjament

1.         L-entitajiet ġuridiċi, li ġejjin, li jipparteċipaw f'azzjoni indiretta, jistgħu jirċievu kontribut
           finanzjarju Komunitarju:

           (a)   kwalunkwe entità ġuridika stabbilita fi Stat Membru jew f'pajjiż assoċjat, jew
                 istitwita taħt il-liġi Komunitarja,

           (b)   kwalunkwe organizzazzjoni internazzjonali b'interessi Ewropej.
 ---pagebreak--- 30.12.2006       MT                Il-Ġurnal Uffiċjali ta’ l-Unjoni Ewropea                        L 400/33

2.       Fil-każ ta' organizzazzjoni internazzjonali parteċipanti, diversa minn organizzazzjoni
         internazzjonali b'interessi Ewropej, jew entità ġuridika stabbilita f'pajjiż terz diversa minn
         pajjiż assoċjat, jista' jingħata kontribut finanzjarju Komunitarju sakemm tiġi sodisfatta
         mill-inqas waħda mill-kondizzjonijiet li ġejjin:

         (a)   ikun hemm provvediment għal dak il-għan fil-programmi speċifiċi jew fil-programm
               ta' ħidma relevanti,

         (b)   tkun essenzjali għat-twettiq ta' l-azzjoni indiretta,

         (ċ)   ikun hemm provvediment għal tali finanzjament fi ftehim bilaterali dwar ix-xjenza u
               t-teknoloġija jew kwalunkwe ftehim ieħor bejn il-Komunità u l-pajjiż li fih l-entità
               ġuridika tkun stabbilita.

                                                Artikolu 29
                                            Forom ta' għotjiet

Il-kontribut finanzjarju Komunitarju għal għotjiet identifikati fil-parti a) ta' l-Anness B mad-
Deċiżjoni 2006/970/Euratom għandu jkun ibbażat fuq ir-rimborż, sħiħ jew parzjali, ta' l-ispejjeż
eliġibbli.

Madanakollu, il-kontribut finanzjarju Komunitarju jista' jieħu l-forma ta' finanzjament b'rata fissa,
inkluż finanzjament permezz ta' skala ta' spejjeż unitarji, jew somma f'daqqa, jew jista' jikkombina
flimkien ir-rimborż ta' l-ispejjeż eliġibbli ma' rati fissi u somom f'daqqa. Il-kontribut finanzjarju
Komunitarju jista' jieħu wkoll il-forma ta' boroż ta' studju jew premjijiet.
 ---pagebreak--- L 400/34          MT                 Il-Ġurnal Uffiċjali ta’ l-Unjoni Ewropea                   30.12.2006

Il-programmi ta' ħidma u s-sejħiet għal proposti għandhom jispeċifikaw il-forom ta' għotjiet li
għandhom jintużaw fl-azzjonijiet konċernati.

                                                  Artikolu 30
                                      Rimborż ta' l-ispejjeż eliġibbli

1.         L-azzjonijiet indiretti ffinanzjati b'għotjiet għandhom ikunu ko-finanzjati mill-parteċipanti.

           Sabiex isir rimborż ta' l-ispejjeż eliġibbli, il-kontribut finanzjarju tal-Komunità m'għandux
           iwassal għal profitt.

2.         Ir-riċevuti għandhom jiġu kkunsidrati għall-ħlas ta' l-għotja fi tmiem l-implimentazzjoni ta'
           l-azzjoni.

3.         Biex ikunu kkunsidrati bħala eliġibbli, l-ispejjeż li jsiru għall-implimentazzjoni ta' azzjoni
           indiretta għandhom jissodisfaw il-kondizzjonijiet li ġejjin:

           (a)   għandhom ikunu attwali;

           (b)   għandhom ikunu saru tul il-perjodu ta' l-azzjoni, bl-eċċezzjoni tar-rapporti finali fejn
                 ikun sar provvediment għal dan fil-ftehim ta' għotja;

           (ċ)   għandhom ikunu ġew determinati skond il-prinċipji u l-prassi normali ta' kontabbiltà
                 u amministrazzjoni tal-parteċipant u użati għall-iskop waħdieni li jintlaħqu l-
                 għanijiet ta' l-azzjoni indiretta u r-riżultati mistennija minnha, b'mod konsistenti mal-
                 prinċipji ta' l-ekonomija, l-effiċjenza u l-effikaċja;
 ---pagebreak--- 30.12.2006       MT                 Il-Ġurnal Uffiċjali ta’ l-Unjoni Ewropea                      L 400/35

         (d)   għandhom ikunu mdaħħla fil-kontijiet tal-parteċipant u mħallsa u, fil-każ ta' xi
               kontribut minn partijiet terzi, għandhom ikunu mdaħħla fil-kontijiet tal-partijiet terzi;

         (e)   għandhom ikunu ħielsa minn spejjeż mhux eliġibbli, b'mod partikolari taxxi indiretti
               identifikabbli inkluża t-taxxa fuq il-valur miżjud, dazji, imgħaxijiet dovuti,
               provvedimenti dwar il-possibbiltà ta' telf jew nefqiet futuri, telf fuq il-kambju,
               spejjeż relatati mad-dħul mill-kapital, spejjeż dikjarati jew li jkunu saru, jew
               rimborżati fir-rigward ta' proġett ieħor tal-Komunità, dejn jew spejjeż relatati ma'
               dejn, infiq żejjed jew bl-addoċċ, u kull spiża oħra li ma tissodisfax il-kondizzjonijiet
               stabbiliti fil-punti (a) sa (d).

         Għall-finijiet tal-punt (a), għall-persunal jistgħu jintużaw l-ispejjeż medji jekk dawn ikunu
         konsistenti mal-prinċipji ta' amministrazzjoni u l-prassi tal-kontabbiltà tal-parteċipant u ma
         jvarjawx b'mod sinifikattiv mill-ispejjeż attwali.

4.       Filwaqt li l-kontribut finanzjarju Komunitarju għandu jiġi kkalkulat b'referenza għall-
         ispiża ta' l-azzjoni indiretta globali, ir-rimborż għandu jkun ibbażat fuq l-ispejjeż rapportati
         ta' kull parteċipant.

                                                  Artikolu 31
                           Spejjeż eliġibbli diretti u spejjeż eliġibbli indiretti

1.       L-ispejjeż eliġibbli għandhom jikkonsistu fi spejjeż li jistgħu jiġu attribwiti direttament lill-
         azzjoni, minn hawn 'il quddiem imsejħa "spejjeż eliġibbli diretti" u, fejn japplikaw, fi
         spejjeż li ma jistgħux jiġu attribwiti direttament lill-azzjoni, iżda li jkunu saru b'rabta
         diretta ma' l-ispejjeż eliġibbli diretti attribwiti lill-azzjoni, minn hawn 'il quddiem imsejħa
         "spejjeż eliġibbli indiretti".
 ---pagebreak--- L 400/36             MT               Il-Ġurnal Uffiċjali ta’ l-Unjoni Ewropea                        30.12.2006

2.         Ir-rimborż ta' spejjeż tal-parteċipanti għandu jkun ibbażat fuq l-ispejjeż diretti u indiretti
           eliġibbli tagħhom.

           Konformement mal-punt (ċ) ta' l-Artikolu 30(3), parteċipant jista' juża metodu ssimplifikat
           ta' kalkolu ta' l-ispejjeż eliġibbli indiretti tiegħu fil-livell ta' l-entità ġuridika tiegħu jekk
           dan ikun skond il-prinċipju u l-prassi abitwali fiż-żamma tal-kontijiet tiegħu. Il-prinċipji li
           għandhom jiġu segwiti f'dan ir-rigward għandhom jiġu stabbiliti fil-mudell tal-ftehim ta'
           għotja.

3.         Il-ftehim ta' għotja jista' jipprevedi li r-rimborż ta' spejjeż eliġibbli indiretti għandu jkun
           limitat għal persentaġġ massimu ta' l-ispejjeż eliġibbli diretti, esklużi l-ispejjeż eliġibbli
           diretti għas-sottokuntratti, b'mod partikolari fil-każ ta' l-azzjonijiet ta' koordinazzjoni u
           appoġġ, u, fejn xieraq, l-azzjonijiet ta' taħriġ u żvilupp tal-karriera tar-riċerkaturi.

4.         B'deroga mill-paragrafu 2, sabiex jiġu koperti l-ispejjeż eliġibbli diretti, parteċipant jista'
           jagħżel li jieħu rata fissa għat-total ta' l-ispejjeż eliġibbli diretti tiegħu, esklużi l-ispejjeż
           eliġibbli diretti tiegħu għas-subkuntrattar jew għar-rimborż ta' l-ispejjeż ta' partijiet terzi.

           Il-Kummissjoni għandha tistabbilixxi rati fissi adegwati bbażati fuq approssimazzjoni
           stretta ta' l-ispejjeż diretti reali konċernati, skond ir-Regolament Finanzjarju u r-Regoli ta'
           Implimentazzjoni tiegħu.

5.         Korpi pubbliċi li ma joperawx għal skopijiet ta' qligħ, stabbilimenti ta' l-edukazzjoni
           sekondarja u ta' edukazzjoni superjuri, organizzazzjonijiet ta' riċerka u SMEs li ma jistgħux
           jidentifikaw b'ċertezza l-ispejjeż indiretti reali tagħhom għall-azzjoni konċernata, meta
           jipparteċipaw fi skemi ta' finanzjament li jinkludu riċerka u żvilupp telnoloġiku u
           attivitajiet dimostrattivi, kif imsemmi fl-Artikolu 32, jistgħu jagħżlu rata fissa ta' 60% ta' l-
           ispejjeż eliġibbli indiretti totali għal għotjiet aġġudikati taħt sejħiet għal proposti li jagħlqu
           qabel l-1 ta' Jannar 2010.
 ---pagebreak--- 30.12.2006       MT                 Il-Ġurnal Uffiċjali ta’ l-Unjoni Ewropea                      L 400/37

         Bil-ħsieb li tiġi ffaċilitata tranżizzjoni għall-applikazzjoni sħiħa tal-prinċipju ġenerali
         stabbilit fil-paragrafu 2, il-Kummissjoni għandha tistabbilixxi, għal għotjiet aġġudikati taħt
         is-sejħiet li jagħlqu wara l-31 ta' Diċembru 2009, livell xieraq ta' rata fissa li għandu jkun
         approssimazzjoni ta' l-ispejjeż indiretti reali konċernati iżda mhux ta' inqas minn 40%. Dan
         ikun ibbażat fuq evalwazzjoni tal-parteċipazzjoni ta' korpi pubbliċi li ma joperawx għal
         skopijiet ta' qligħ, istituzzjonijiet ta' edukazzjoni sekondarja u ta' edukazzjoni superjuri,
         organizzazzjonijiet ta' riċerka u SMEs li ma jistgħux jidentifikaw b'ċertezza l-ispejjeż
         indiretti reali tagħhom għall-azzjoni konċernata.

6.       Ir-rati fissi kollha għandhom jiġu stabbiliti fil-mudell ta' ftehim ta' għotja.

                                                 Artikolu 32
                                     L-ogħla limiti ta' finanzjament

1.       Għal attivitajiet ta' riċerka u żvilupp teknoloġiku, il-kontribut finanzjarju Komunitarju jista'
         jilħaq massimu ta' 50% ta' l-ispejjeż totali eliġibbli.

         Madanakollu, fil-każ ta' korpi pubbliċi li ma joperawx għal skopijiet ta' qligħ,
         istituzzjonijiet ta' edukazzjoni sekondarja u ta' edukazzjoni superjuri, organizzazzjonijiet ta'
         riċerka u SMEs, dan jista' jilħaq massimu ta' 75% ta' l-ispejjeż totali eliġibbli.

2.       Għal attivitajiet dimostrattivi, il-kontribut finanzjarju Komunitarju jista' jilħaq massimu ta'
         50% ta' l-ispejjeż totali eliġibbli.

3.       Għal attivitajiet appoġġati minn azzjonijiet ta' koordinazzjoni u appoġġ, u azzjonijiet ta'
         taħriġ u żvilupp tal-karriera tar-riċerkaturi, il-kontribut finanzjarju Komunitarju jista' jilħaq
         massimu ta' 100% ta' l-ispejjeż totali eliġibbli.
 ---pagebreak--- L 400/38           MT                 Il-Ġurnal Uffiċjali ta’ l-Unjoni Ewropea                       30.12.2006

4.         Għal attivitajiet ta' ġestjoni inklużi ċertifikati dwar ir-rendikonti finanzjarji, u attivitajiet
           oħrajn mhux koperti mill-paragrafi 1, 2 u 3, il-kontribut finanzjarju Komunitarju jista'
           jilħaq massimu ta' 100% ta' l-ispejjeż totali eliġibbli.

           L-attivitajiet l-oħrajn imsemmija fl-ewwel subparagrafu jinkludu, inter alia, taħriġ
           f'azzjonijiet li ma jaqgħux fl-iskema ta' finanzjament għal taħriġ u żvilupp tal-karriera tar-
           riċerkaturi, għall-koordinazzjoni, għan-netwerking, u għad-disseminazzjoni.

5.         Għall-finijiet tal-paragrafi 1 sa 4, għandu jittieħed kont ta' l-ispejjeż eliġibbli u tar-riċevuti
           sabiex jiġi determinat il-kontribut finanzjarju Komunitarju.

6.         Il-paragrafi 1 sa 5 għandhom japplikaw, skond kif ikun xieraq, fil-każ ta' azzjonijiet
           indiretti fejn jintuża finanzjament b'rata fissa jew finanzjament permezz ta' somma f'daqqa
           għall-azzjoni indiretta kollha.

                                                   Artikolu 33
                                 Rappurtaġġ u awditjar ta' spejjeż eliġibbli

1.         Għandhom jiġu preżentati rapporti perjodiċi lill-Kummissjoni dwar l-ispejjeż eliġibbli,
           dwar l-interessi finanzjarji ġenerati minn pre-finanzjament, u dwar ir-riċevuti relatati ma' l-
           azzjoni indiretta konċernata u, fejn ikun xieraq, ċertifikat dwar ir-rendikonti finanzjarji,
           konformement mar-Regolament Finanzjarju u mar-Regoli ta' Implimentazzjoni.

           L-eżistenza ta' kofinanzjament fir-rigward ta' l-azzjoni konċernata għandha tiġi rrappurtata
           u, fejn ikun xieraq, ċertifikata fi tmiem l-azzjoni.
 ---pagebreak--- 30.12.2006      MT                 Il-Ġurnal Uffiċjali ta’ l-Unjoni Ewropea                       L 400/39

2.       Minkejja r-Regolament Finanzjarju u r-Regoli ta' Implimentazzjoni, ċertifikat dwar ir-
         rendikonti finanzjarji għandu jkun obbligatorju biss kull meta l-ammont kumulattiv ta'
         ħlasijiet interim u ħlasijiet ta' bilanċ li jsiru lil parteċipant ikun ugwali għal EUR 375 000
         jew iżjed għal azzjoni indiretta.

         Madankollu, għal azzjonijiet indiretti li jdumu sentejn jew anqas, għandu jintalab mill-
         parteċipant mhux aktar minn ċertifikat wieħed dwar ir-rendikonti finanzjarji, fl-aħħar tal-
         proġett.

         Iċ-ċertifikati dwar ir-rendikonti finanzjarji ma għandhomx ikunu meħtieġa għal azzjonijiet
         indiretti interament rimborżati permezz ta' somom f'daqqa jew ta' rati fissi.

3.       Fil-każ ta' korpi pubbliċi, organizzazzjonijiet tar-riċerka, u istituzzjonijiet ta' l-edukazzjoni
         sekondarja u ta' edukazzjoni superjuri, ċertifikat dwar ir-rendikonti finanzjarji kif meħtieġ
         skond il-paragrafu 1 jista' jsir minn uffiċjal pubbliku kompetenti.

                                                Artikolu 34
                                        Netwerks ta' Eċċellenza

1.       Il-programm ta' ħidma għandu jipprovdi għall-forom ta' għotjiet li għandhom jintużaw
         għan-Netwerks ta' Eċċellenza.

2.       Fejn il-kontribut finanzjarju Komunitarju għal Netwerks ta' Eċċellenza jieħu l-forma ta'
         somma f'daqqa, għandu jiġi kkalkulat skond in-numru ta' riċerkaturi li jridu jiġu integrati
         fin-Netwerk ta' Eċċellenza u ż-żmien li tieħu l-azzjoni. Il-valur ta' l-unità għal somom
         f'daqqa imħallsin għandu jkun ta' EUR 23 500 kull sena u għal kull riċerkatur.
 ---pagebreak--- L 400/40          MT                 Il-Ġurnal Uffiċjali ta’ l-Unjoni Ewropea                     30.12.2006

           Dan l-ammont għandu jiġi aġġustat mill-Kummissjoni konformement mar-Regolament
           Finanzjarju u r-Regoli ta' Implimentazzjoni.

3.         Il-programm ta' ħidma għandu jistabbilixxi n-numru massimu ta' parteċipanti u, fejn ikun
           xieraq, in-numru massimu tar-riċerkaturi li jista' jintuża bħala bażi tal-kalkolu tas-somma
           f'daqqa massima. Madanakollu, parteċipanti aktar u 'l fuq mill-maxima sabiex jiġi stabbilit
           il-kontribut finanzjarju jistgħu jieħdu sehem skond kif ikun xieraq.

4.         Il-ħlas għandu jsir permezz ta' ħlasijiet perjodiċi.

           Dawk il-ħlasijiet perjodiċi għandhom isiru skond il-valutazzjoni tal-progress fl-
           implimentazzjoni tal-Programm Konġunt ta' l-Attivitajiet permezz tal-kejl ta' l-
           integrazzjoni tar-riżorsi u l-kapaċitajiet tar-riċerka msejjes fuq indikaturi tal-prestazzjoni,
           negozjati mal-konsorzju u speċifikati fil-ftehim ta' għotja.

                                          SUBTAQSIMA 2
            ĦLAS, DISTRIBUZZJONI, IRKUPRU U GARANZIJI

                                                  Artikolu 35
                                            Ħlas u distribuzzjoni

1.         Il-kontribut finanzjarju Komunitarju għandu jitħallas lill-parteċipanti permezz tal-
           koordinatur mingħajr dewmien żejjed.
 ---pagebreak--- 30.12.2006      MT                 Il-Ġurnal Uffiċjali ta’ l-Unjoni Ewropea                    L 400/41

2.       Il-koordinatur għandu jżomm rekords li jippermettu li jkun determinat f'kull ħin x'porzjon
         tal-fondi tal-Komunità jkun tqassam lil kull parteċipant.

         Il-koordinatur għandu jgħaddi din l-informazzjoni lill-Kummissjoni meta jintalab jagħmel
         dan.

                                                Artikolu 36
                                                  Irkupru

Il-Kummissjoni tista' tadotta deċiżjoni ta' rkupru konformement mar-Regolament Finanzjarju.

                                                Artikolu 37
                                Mekkaniżmu sabiex jiġi evitat ir-riskju

1.       Ir-responsabbiltà finanzjarja ta' kull parteċipant għandha tiġi limitata għad-dejn tiegħu
         stess, suġġett għall-paragrafi 2 sa 5.

2.       Sabiex jiġi ġestit ir-riskju assoċjat man-nuqqas ta' rkupru ta' somom dovuti lill-Komunità,
         il-Kummissjoni għandha tistabbilixxi u topera "Fond ta' garanzija għall-parteċipanti" (minn
         hawn 'l quddiem "il-Fond") skond l-Anness.

         L-interessi finanzjarji ġġenerati mill-Fond għandhom jiżdiedu mal-Fond u għandhom
         iservu esklussivament għall-finijiet stipulati fil-punt 3 ta' l-Anness, mingħajr preġudizzju
         għall-punt 4 tiegħu.
 ---pagebreak--- L 400/42          MT                 Il-Ġurnal Uffiċjali ta’ l-Unjoni Ewropea                       30.12.2006

3.         Il-kontribut lill-Fond minn parteċipant ta' azzjoni indiretta li jieħu l-forma ta' għotja
           m'għandux jaqbeż il-5% tal-kontribut finanzjarju Komunitarju dovut lill-parteċipant. Fl-
           aħħar ta' l-azzjoni l-ammont kontribwit lill-Fond għandu jingħata lura lill-parteċipant,
           permezz tal-koordinatur, suġġett għall-paragrafu 4.

4.         Jekk l-interessi ġenerati mill-Fond ikunu insuffiċjenti sabiex ikopru s-somom dovuti lill-
           Komunità, il-Kummissjoni tista' tnaqqas mill-ammont li għandu jingħata lura lil
           parteċipant ammont massimu ta' wieħed fil-mija tal-kontribut finanzjarju Komunitarju lilu.

5.         It-tnaqqis imsemmi fil-paragrafu 4 m'għandux japplika għal korpi pubbliċi, entitajiet
           ġuridiċi li l-parteċipazzjoni tagħhom fl-azzjoni indiretta hija ggarantita minn Stat Membru
           jew pajjiż assoċjat, u istituzzjonijiet ta' l-edukazzjoni sekondarja u ta' edukazzjoni
           superjuri.

6.         Il-Kummissjoni għandha tivverifika biss ex-ante l-kapaċità finanzjarja tal-koordinaturi, u
           tal-parteċipanti diversi minn dawk imsemmijin fil-paragrafu 5 li japplikaw għal kontribut
           finanzjarju Komunitarju f'azzjoni indiretta 'l fuq minn EUR 500 000, sakemm ma jkunx
           hemm ċirkostanzi eċċezzjonali meta, fuq il-bażi ta' informazzjoni diġà disponibbli, ikun
           hemm raġunijiet ġustifikati sabiex tiġi ddubitata l-kapaċità finanzjarja ta' dawn il-
           parteċipanti.

7.         Il-Fond għandu jiġi kkunsidrat bħala garanzija suffiċjenti taħt ir-Regolament Finanzjarju.
           L-ebda garanzija jew sigurtà addizzjonali ma għandha tintalab mill-parteċipanti jew tiġi
           imposta fuqhom.
 ---pagebreak--- 30.12.2006       MT                Il-Ġurnal Uffiċjali ta’ l-Unjoni Ewropea                       L 400/43

                                         KAPITOLU III
     DISSEMINAZZJONI U UŻU, U DRITTIJIET GĦAL AĊĊESS

                                             TAQSIMA 1
                                       TAGĦRIF MIKSUB

                                                Artikolu 38

                         Regoli speċifiċi għar-riċerka fl-enerġija mill-fużjoni

Ir-regoli stabbiliti f'dan il-Kapitolu japplikaw mingħajr preġudizzju għar-regoli speċifiċi għall-
attivitajiet taħt il-qasam tematiku "Riċerka fl-enerġija mill-fużjoni” stabbiliti fil-Kapitolu IV ta' dan
ir-Regolament.

                                          SUBTAQSIMA 1
                                 ID-DRITT TA' PROPRJETÀ

                                                Artikolu 39
                                Id-dritt ta' proprjetà ta' tagħrif miksub

1.       It-tagħrif miksub ġenerat mill-ħidma mwettqa taħt azzjonijiet indiretti diversi minn dawk
         imsemmijin fil-paragrafu 3 għandu jkun il-proprjetà tal-parteċipant li jwettaq il-ħidma li
         tiġġenera dak it-tagħrif miksub.
 ---pagebreak--- L 400/44          MT                 Il-Ġurnal Uffiċjali ta’ l-Unjoni Ewropea                    30.12.2006

2.         Jekk impjegati jew persunal ieħor li jaħdem għal parteċipant ikunu intitolati għal drittijiet
           fuq tagħrif miksub, il-parteċipant għandu jiżgura li jkun possibbli li dawk id-drittijiet jiġu
           eżerċitati b'mod kompatibbli ma' l-obbligazzjonijiet tiegħu taħt il-ftehim ta' għotja.

3.         It-tagħrif miksub għandu jkun il-proprjetà tal-Komunità fil-każijiet li ġejjin:

           (a)   azzjonijiet ta' koordinazzjoni u appoġġ li jikkonsistu fl-akkwist ta' oġġetti jew
                 servizzi suġġetti għar-regoli dwar l-akkwist pubbliku stipulati fir-Regolament
                 Finanzjarju;

           (b)   azzjonijiet ta' koordinazzjoni u appoġġ relatati ma' esperti indipendenti.

                                                  Artikolu 40
                            Drittijiet konġunti ta' proprjetà ta' tagħrif miksub

1.         Fejn numru ta' parteċipanti jkunu wettqu ħidma konġunta li tiġġenera tagħrif miksub u fejn
           is-sehem rispettiv tagħhom tal-ħidma ma jkunx jista' jiġi aċċertat, huma għandhom ikunu
           ko-proprjetarji tat-tali tagħrif miksub.

           Huma għandhom jistabbilixxu ftehim dwar l-allokazzjoni u t-termini ta' eżerċizzju ta' dak
           id-dritt ta' ko-proprjetà skond it-termini tal-ftehim ta' għotja.
 ---pagebreak--- 30.12.2006      MT                 Il-Ġurnal Uffiċjali ta’ l-Unjoni Ewropea                       L 400/45

2.       Fejn ma jkunx għad ġie konkluż ftehim ta' ko-proprjetà, kull wieħed mis-sidien konġunti
         għandu jkun intitolat li jagħti liċenzji mhux esklussivi lil partijiet terzi, mingħajr ebda dritt
         ta' subliċenzjar, suġġett għall-kondizzjonijiet li ġejjin:

         (a)   għandu jingħata avviż bil-quddiem lis-sidien konġunti l-oħra;

         (b)   għandu jingħata kumpens ġust u raġonevoli lis-sidien konġunti l-oħra.

3.       Fuq talba, il-Kummissjoni għandha tagħti gwida dwar aspetti possibbli li jkollhom jiġu
         inklużi fil-ftehim ta' ko-proprjetà.

                                                Artikolu 41
                                    Trasferiment ta' tagħrif miksub

1.       Il-proprjetarju tat-tagħrif miksub jista' jittrasferixxih lil kwalunkwe entità ġuridika, suġġett
         għall-paragrafi 2 sa 5 u l-Artikolu 42.

2.       Fejn parteċipant jittrasferixxi d-dritt ta' proprjetà tat-tagħrif miksub, huwa għandu jgħaddi
         l-obbligi tiegħu dwar dak it-tagħrif miksub liċ-ċessjonarju, inkluż l-obbligu li jgħaddihom
         lil kwalunkwe ċessjonarju sussegwenti, konformement mal-ftehim ta' għotja.
 ---pagebreak--- L 400/46          MT                  Il-Ġurnal Uffiċjali ta’ l-Unjoni Ewropea                     30.12.2006

3.         Suġġett għall-obbligi tiegħu rigward il-konfidenzjalità, fejn il-parteċipant ikun meħtieġ li
           jgħaddi d-drittijiet ta' aċċess, huwa għandu jinnotifika bil-quddiem lill-parteċipanti l-oħrajn
           fl-istess azzjoni, kif ukoll jagħti informazzjoni suffiċjenti dwar il-proprjetarju l-ġdid tat-
           tagħrif miksub sabiex jippermettilhom li jeżerċitaw id-drittijiet ta' aċċess tagħhom taħt il-
           ftehim ta' għotja.

           Madanakollu, il-parteċipanti l-oħrajn jistgħu, permezz ta' ftehim bil-miktub, jirrinunzjaw
           għad-dritt ta' pre-notifika individwali fil-każ ta' trasferimenti tad-dritt ta' proprjetà minn
           parteċipant lil xi parti terza identifikata speċifikament.

4.         Konsegwentement għan-notifika skond l-ewwel subparagrafu tal-paragrafu 3, kwalunkwe
           parteċipant ieħor jista' joġġezzjona għal kwalunkwe trasferiment tad-dritt ta' proprjetà
           għar-raġuni li tkun tolqot ħażin id-drittijiet ta' aċċess tiegħu.

           Fejn kwalunkwe wieħed mill-parteċipanti l-oħrajn juri li d-drittijiet tagħhom ikunu se jiġu
           milquta ħażin, it-trasferiment maħsub ma għandux iseħħ qabel jintlaħaq ftehim bejn il-
           parteċipanti konċernati.

5.         Fejn ikun xieraq, il-ftehim ta' għotja jista' jipprevedi li l-Kummissjoni tiġi notifikata bil-
           quddiem bi kwalunkwe trasferiment maħsub tad-dritt ta' proprjetà jew bi kwalunkwe
           għotja maħsuba ta' liċenzja esklussiva lil parti terza li tkun stabbilita f'pajjiż terz mhux
           assoċjat mas-Seba' Programm Kwadru.
 ---pagebreak--- 30.12.2006       MT                 Il-Ġurnal Uffiċjali ta’ l-Unjoni Ewropea                          L 400/47

                                                 Artikolu 42
                              Il-preżervazzjoni tal-kompetittività Ewropea
                                           u l-prinċipji ta' l-etika

Il-Kummissjoni tista' toġġezzjona għat-trasferiment tad-dritt ta' proprjetà tat-tagħrif miksub, jew
għall-għoti ta' liċenzja esklussiva rigward it-tagħrif miksub, lil partijiet terzi stabbiliti f'pajjiż terz
mhux assoċjat fis-Seba' Programm Kwadru, jekk tqis li dan mhuwiex konformi ma' l-interessi ta' l-
iżvilupp tal-kompetittività ta' l-ekonomija Ewropea, jew ma' l-interessi ta' difiża ta' l-Istati Membri
fis-sens ta' l-Artikolu 24 tat-Trattat jew li ma jkunx konsistenti ma' prinċipji etiċi.

F'dawn il-każijiet, it-trasferiment tad-dritt ta' proprjetà jew l-għoti ta' liċenzja m'għandux isir
sakemm il-Kummissjoni ma tkunx sodisfatta li sejrin jiġu stabbiliti s-salvagwardji xierqa.

                                           SUBSEZZJONI 2
                            PROTEZZJONI, PUBBLIKAZZJONI,
                                   DISSEMINAZZJONI U UŻU

                                                 Artikolu 43
                                      Protezzjoni tat-tagħrif miksub

1.       Fejn it-tagħrif miksub jista' jiġi applikat industrijalment jew kummerċjalment, il-
         proprjetarju tiegħu għandu jipprovdi għall-protezzjoni adegwata u effettiva tiegħu, b'kont
         dovut meħud ta' l-interessi leġittimi tiegħu u l-interessi leġittimi, b'mod partikolari l-
         interessi kummerċjali, tal-parteċipanti l-oħra fl-azzjoni indiretta konċernata.
 ---pagebreak--- L 400/48           MT                 Il-Ġurnal Uffiċjali ta’ l-Unjoni Ewropea                       30.12.2006

           Fejn parteċipant li ma jkunx il-proprjetarju tat-tagħrif miksub jinvoka interess leġittimu
           tiegħu, huwa għandu, fi kwalunkwe ħin, juri li jkun se jsofri dannu kbir sproporzjonat.

           Fejn it-tagħrif miksub jista' jiġi applikat industrijalment jew kummerċjalment u l-
           proprjetarju tiegħu ma jipproteġihx , u ma jittrasferihx lil parteċipant ieħor, lil entità
           affiljata stabbilita fi Stat Membru jew f'pajjiż assoċjat jew kwalunkwe parti terza stabbilita
           fi Stat Membru jew f'pajjiż assoċjat flimkien ma' l-obbligi assoċjati skond l-Artikolu 41,
           ebda attivitajiet ta' disseminazzjoni ma jistgħu jsiru qabel ma l-Kummissjoni tkun ġiet
           informata.

           F'każijiet bħal dawn, il-Kummissjoni tista', bil-kunsens tal-parteċipant konċernat, tassumi
           d-dritt ta' proprjetà tat-tagħrif miksub u tadotta miżuri għall-protezzjoni adegwata u
           effettiva tiegħu. Il-parteċipant konċernat jista' jirrifjuta l-kunsens biss jekk ikun jista' juri li
           l-interessi leġittimi tiegħu jkunu se jsofru dannu kbir sproporzjonat.

                                                   Artikolu 44
                          Dikjarazzjoni rigward appoġġ finanzjarju Komunitarju

Il-pubblikazzjonijiet kollha, l-applikazzjonijiet kollha għal privattivi magħmulin minn jew f'isem
parteċipant, jew kull disseminazzjoni oħra relatata ma' tagħrif miksub, għandhom jinkludu
dikjarazzjoni, li tista' tinkludi mezzi viżivi, li t-tagħrif miksub konċernat ġie prodott bl-għajnuna ta'
l-appoġġ finanzjarju Komunitarju.

It-termini ta' dik id-dikjarazzjoni għandhom jiġu stabbiliti fil-ftehim ta' għotja.
 ---pagebreak--- 30.12.2006          MT              Il-Ġurnal Uffiċjali ta’ l-Unjoni Ewropea                         L 400/49

                                                 Artikolu 45
                                          Użu u disseminazzjoni

1.       Il-parteċipanti għandhom jużaw it-tagħrif miksub li tiegħu ikunu proprjetarji, jew jiżguraw
         li dan jintuża.

2.       Kull parteċipant għandu jiżgura li t-tagħrif miksub li tiegħu ikun proprjetarju jkun
         disseminat rapidament kemm jista' jkun. Jekk jonqos milli jagħmel dan, il-Kummissjoni
         tista' tiddissemina dak it-tagħrif miksub skond l-Artikolu 12 tat-Trattat.

         Il-ftehim ta' għotja jista' jistipula limiti ta' żmien f'dan ir-rigward.

3.       L-attivitajiet ta' disseminazzjoni għandhom ikunu kompatibbli mal-protezzjoni tad-drittijiet
         tal-proprjetà intellettwali, l-obbligi ta' konfidenzjalità, u l-interessi leġittimi tal-proprjetarju
         tat-tagħrif miksub u ma' l-interessi ta' difiża ta' l-Istati Membri fis-sens ta' l-Artikolu 24 tat-
         Trattat.

4.       Għandu jingħata avviż bil-quddiem dwar kull attività ta' disseminazzjoni lill-parteċipanti l-
         oħrajn konċernati.

         Wara n-notifika, kull wieħed minn dawk il-parteċipanti jista' joġġezzjona jekk huwa jqis li
         l-interessi leġittimi tiegħu fir-rigward tat-tagħrif miksub jew tat-tagħrif eżistenti tiegħu
         jistgħu jsofru dannu kbir sproporzjonat. F'każijiet tali, l-attività ta' disseminazzjoni ma
         tistax issir sakemm ma jittiħdux passi xierqa għas-salvagwardja ta' dawk l-interessi
         leġittimi.
 ---pagebreak--- L 400/50           MT                    Il-Ġurnal Uffiċjali ta’ l-Unjoni Ewropea                    30.12.2006

                                                   SEZZJONI 2
DRITTIJIET TA' AĊĊESS GĦAL TAGĦRIF EŻISTENTI U GĦAL TAGĦRIF
                                                     MIKSUB

                                                      Artikolu 46
                                              It-tagħrif eżistenti kopert

Il-parteċipanti jistgħu jiddefinixxu t-tagħrif eżistenti meħtieġ għall-finijiet ta' azzjoni indiretta fi
ftehim bil-miktub u, fejn ikun xieraq, jistgħu jeskludu tagħrif eżistenti speċifiku.

                                                      Artikolu 47
                                                       Prinċipji

1.         It-talbiet kollha għad-drittijiet ta' l-aċċess għandhom isiru bil-miktub.

2.         Sakemm ma jkunx hemm ftehim mod ieħor mal-proprjetarju tat-tagħrif miksub jew it-
           tagħrif eżistenti, id-drittijiet ta' l-aċċess ma' jagħtu ebda dritt li jingħataw subliċenzji.

3.         Jistgħu jingħataw liċenzji esklussivi għal tagħrif miksub jew tagħrif eżistenti, suġġetti
           għall-konferma bil-miktub mill-parteċipanti l-oħra kollha li huma jirrinunzjaw għad-
           drittijiet ta' aċċess fuqu.

4.         Mingħajr preġudizzju għall-paragrafu 3, kull ftehim li jipprevedi drittijiet ta' aċċess għal
           tagħrif miksub jew tagħrif eżistenti għal parteċipanti jew partijiet terzi għandu jkun tali li
           jiżgura li jinżammu d-drittijiet ta' aċċess potenzjali għall-parteċipanti l-oħra
 ---pagebreak--- 30.12.2006       MT                 Il-Ġurnal Uffiċjali ta’ l-Unjoni Ewropea                              L 400/51

5.       Mingħajr preġudizzju għall-Artikoli 48 u 49 u għall-ftehim ta' għotja, il-parteċipanti fl-
         istess azzjoni għandhom jinfurmaw lil xulxin malajr kemm jista' jkun b'kull limitazzjoni
         għall-għoti ta' drittijiet ta' aċċess għal tagħrif eżistenti, jew b'kull restrizzjoni oħra li tista'
         tolqot b'mod sostanzjali l-għoti tad-drittijiet ta' aċċess.

6.       It-terminazzjoni tal-parteċipazzjoni tiegħu f'azzjoni indiretta m'għandha bl-ebda mod
         tinċidi fuq l-obbligu ta' dak il-parteċipant li jagħti drittijiet ta' l-aċċess lill-bqija tal-
         parteċipanti fl-istess azzjoni taħt it-termini u l-kondizzjonijiet stabbiliti fil-ftehim ta' għotja.

                                                 Artikolu 48
                 Drittijiet ta' l-aċċess għall-implimentazzjoni ta' azzjonijiet indiretti

1.       Id-drittijiet ta' l-aċċess għal tagħrif miksub għandhom jingħataw lill-parteċipanti l-oħra fl-
         istess azzjoni indiretta, jekk dawn ikunu meħtieġa sabiex jippermettu lil dawk il-
         parteċipanti li jwettqu l-ħidma tagħhom taħt dik l-azzjoni indiretta.

         Tali drittijiet ta' l-aċċess għandhom jingħataw ħielsa minn drittijiet ta' royalties.

2.       Id-drittijiet ta' l-aċċess għal tagħrif eżistenti għandhom jingħataw lill-parteċipanti l-oħra fl-
         istess azzjoni indiretta, jekk hekk ikun meħtieġ sabiex dawk il-parteċipanti ikunu jistgħu
         iwettqu l-ħidma tagħhom taħt dik l-azzjoni indiretta.

         Tali drittijiet ta' aċċess għandhom jingħataw ħielsa minn drittijiet ta' royalties, sakemm ma
         jkunx miftiehem mod ieħor mill-parteċipanti kollha qabel l-adeżjoni tagħhom mal-ftehim
         ta' għotja.
 ---pagebreak--- L 400/52            MT              Il-Ġurnal Uffiċjali ta’ l-Unjoni Ewropea                     30.12.2006

                                                 Artikolu 49
                                       Drittijiet ta' aċċess għall-użu

1.         Il-parteċipanti fl-istess azzjoni indiretta għandhom igawdu d-drittijiet ta' aċċess għal tagħrif
           miksub, jekk dawn ikollhom bżonn dawk id-drittijiet għall-użu tat-tagħrif miksub tagħhom
           stess.

           Suġġett għal ftehim, tali drittijiet ta' aċċess għandhom jingħataw jew b'kondizzjonijiet ekwi
           u raġonevoli jew jingħataw ħielsa minn drittijiet ta' royalties.

2.         Il-parteċipanti fl-istess azzjoni indiretta għandhom igawdu d-drittijiet ta' aċċess għat-
           tagħrif eżistenti, jekk dan ikun meħtieġ għall-użu tat-tagħrif miksub tagħhom stess sakemm
           il-parteċipant konċernat ikun intitolat li jagħtihom.

           Suġġett għal ftehim, tali drittijiet ta' aċċess għandhom jingħataw jew b'kondizzjonijiet ekwi
           u raġonevoli jew jingħataw ħielsa minn drittijiet ta' royalties.

3.         Entità affiljata stabbilita fi Stat Membru jew f'pajjiż assoċjat għandha jkollha wkoll id-
           drittijiet għal aċċess, imsemmijin fil-paragrafi 1 u 2, għat-tagħrif miksub jew tagħrif
           eżistenti taħt l-istess kondizzjonijiet tal-parteċipant li lilu tkun affiljata, sakemm ma jkunx
           previst mod ieħor fil-ftehim ta' għotja jew fil-ftehim ta' konsorzju.
 ---pagebreak--- 30.12.2006       MT                 Il-Ġurnal Uffiċjali ta’ l-Unjoni Ewropea                       L 400/53

4.       Talba għad-drittijiet ta' aċċess taħt il-paragrafi 1, 2 u 3 tista' ssir sa żmien sena wara xi
         waħda minn dawn l-avvenimenti:

         (a)    it-tmiem ta' l-azzjoni indiretta ;

         (b)    it-terminazzjoni tal-parteċipazzjoni mill-proprjetarju tat-tagħrif eżistenti jew tat-
                tagħrif miksub konċernat.

         Madanakollu, il-parteċipanti konċernati jistgħu jiftiehmu dwar limitu ta' żmien differenti.

                                          KAPITOLU IV
               REGOLI SPEĊIFIĊI GĦALL-PARTEĊIPAZZJONI
               F'ATTIVITAJIET TAĦT IL-QASAM TEMATIKU
                 "RIĊERKA FL-ENERĠIJA MILL-FUŻJONI"

                                                 Artikolu 50
                                          Kamp ta' Applikazzjoni

Ir-regoli stabbiliti f'dan il-Kapitolu japplikaw għall-attivitajiet taħt il-qasam tematiku "Riċerka fl-
enerġija mill-fużjoni" kif stabbilit fil-programm speċifiku. Fil-każ ta' xi konflitt bejn ir-regoli
stabbiliti f'dan il-Kapitolu u dawk stabbiliti fil-Kapitoli II u III, għandhom japplikaw ir-regoli
stabbiliti f'dan il-Kapitolu.
 ---pagebreak--- L 400/54           MT                   Il-Ġurnal Uffiċjali ta’ l-Unjoni Ewropea                   30.12.2006

                                                     Artikolu 51
                           Implimentazzjoni tar-Riċerka fl-Enerġija mill-Fużjoni

L-attivitajiet taħt il-qasam tematiku 'Riċerka fl-enerġija mill-fużjoni' jistgħu jiġu implimentati
abbażi tal-proċeduri u r-regoli għad-disseminazzjoni u l-użu stabbiliti fl-oqfsa li ġejjin:

(a)        Il-Kuntratti ta' Assoċjazzjoni, konklużi bejn il-Komunità u l-Istati Membri jew pajjiżi terzi
           assoċjati jew entitajiet ġuridiċi fl-Istati Membri jew il-pajjiżi terzi assoċjati;

(b)        Il-Ftehim Ewropew għall-Iżvilupp tal-Fużjoni (EFDA), konkluż bejn il-Komunità u
           organizzazzjonijiet fi, jew jaġixxu għal, Stati Membri u pajjiżi assoċjati;

(ċ)        L-Impriża Konġunta Ewropea għall-ITER, ibbażata fuq id-dispożizzjonijiet tal-Kapitolu 5
           tat-Titolu II tat-Trattat;

(d)        Ftehim internazzjonali li jikkonċernaw il-koperazzjoni ma' pajjiżi terzi, jew kwalunkwe
           entità ġuridika li tista' tkun stabbilita b'tali ftehim, partikolarment il-Ftehim ta' l-ITER;

(e)        Kwalunkwe ftehim multilaterali ieħor konkluż bejn il-Komunità u organizzazzjonijiet
           assoċjati, partikolarment il-Ftehim dwar il-Mobbiltà tal-Persunal;

(f)        Azzjonijiet ta' qsim ta' spejjeż sabiex jippromwovu u jikkontribwixxu għar-riċerka fl-
           enerġija mill-fużjoni ma' korpi fl-Istati Membri jew il-pajjiżi assoċjati mas-Seba'
           Programm Kwadru fejn ma jkunx hemm Kuntratt ta' Assoċjazzjoni.
 ---pagebreak--- 30.12.2006       MT                 Il-Ġurnal Uffiċjali ta’ l-Unjoni Ewropea                     L 400/55

                                                 Artikolu 52
                                   Kontribut finanzjarju Komunitarju

1.       Il-Kuntratti ta' Assoċjazzjoni msemmija fl-Artikolu 51(a) u l-azzjonijiet ta' qsim ta' spejjeż
         imsemmija fl-Artikolu 51(f) għandhom jistabbilixxu r-regoli relatati mal-kontribut
         finanzjarju Komunitarju għall-attivitajiet li huma jkopru.

         Ir-rata bażi annwali għall-kontribut finanzjarju Komunitarju m'għandhiex taqbeż l-20% tul
         il-perjodu tas-Seba' Programm Kwadru.

2.       Wara konsultazzjoni mal-kumitat konsultattiv għall-programm ta' fużjoni msemmi fl-
         Artikolu 7(2) tal-Programm Speċifiku li jimplimenta s-Seba' Programm Kwadru (2007-11)
         tal-Komunità Ewropea għall-Enerġija Atomika (Euratom) għar-riċerka nukleari u
         attivitajiet ta' taħriġ, il-Kummissjoni tista' tiffinanzja:

         (a)   fil-qafas tal-Kuntratti ta' Assoċjazzjoni b'rata li ma tabiżx l-40%: l-infiq fir-rigward
               ta' proġetti ko-operattvi speċifiċi bejn l-Assoċjati li ġew rakkomandati għal appoġġ
               ta' prijorità mill-kumitat konsultattiv u approvati mill-Kummissjoni; l-appoġġ ta'
               prijorità jikkonċentra fuq azzjonijiet ta' rilevanza għall-ITER/DEMO, ħlief fil-każ ta'
               proġetti li diġà ngħataw status ta' prijorità matul programmi kwadru preċedenti;
 ---pagebreak--- L 400/56          MT                 Il-Ġurnal Uffiċjali ta’ l-Unjoni Ewropea                     30.12.2006

           (b)   azzjonijiet imwettqa taħt il-Ftehim Ewropew għall-Iżvilupp tal-Fużjoni inkluż l-
                 akkwisti jew fil-qafas ta' l-Impriża Konġunta msemmija fl-Artikolu 51(ċ),

           (ċ)   azzjonijiet imwettqa taħt il-Ftehim dwar il-Mobbiltà tal-Persunal.

3.         Fil-każ ta' proġetti u azzjonijiet li jirċievu kontribut finanzjarju skond il-paragrafu (2) (a)
           jew (b), l-entitajiet ġuridiċi kollha msemmija fl-Artikolu 51(a) u (b) għandhom ikollhom
           id-dritt li jieħdu parti fl-esperimenti mwettqa fuq it-tagħmir kkonċernat.

4.         Il-kontribut finanzjarju Komunitarju għal azzjonijiet imwettqa fil-qafas ta' ftehim ta'
           koperazzjoni internazzjonali msemmi fl-Artikolu 51(d) għandu jiġi stabbilit skond it-
           termini ta' tali ftehim jew minn kwalunkwe entità ġuridika stabbilita mill-ftehim. Il-
           Komunità tistà tiġġestixxi l-parteċipazzjoni tagħha u l-kontribut finanzjarju tagħha għal tali
           ftehim permezz ta' kwalunkwe entità ġuridika adegwata.
 ---pagebreak--- 30.12.2006      MT                Il-Ġurnal Uffiċjali ta’ l-Unjoni Ewropea                   L 400/57

                                         KAPITOLU V
                           DISPOŻIZZJONIJIET FINALI

                                               Artikolu 53

Dan ir-Regolament għandu jidħol fis-seħħ fit-tielet jum wara l-pubblikazzjoni tiegħu fil-Ġurnal
Uffiċjali ta' l-Unjoni Ewropea.

Dan ir-Regolament għandu jorbot fl-intier tiegħu u japplika direttament fl-Istati Membri kollha.

Magħmul fi Brussel,

                                              Ghall-Kunsill
                                              Il-President
 ---pagebreak--- L 400/58          MT                Il-Ġurnal Uffiċjali ta’ l-Unjoni Ewropea                     30.12.2006

                                                  ANNESS

                                   Fond ta' Garanzija għall-Parteċipanti

1.         Il-Fond ser ikun ġestit mill-Komunità rrappreżentata mill-Kummissjoni li taġixxi bħala
           aġent eżekuttiv f'isem il-parteċipanti, taħt kondizzjonijiet li għandhom jiġu stabbiliti mill-
           mudell tal-ftehim ta' għotja.

           Il-Kummissjoni ser tafda l-ġestjoni finanzjarja tal-Fond jew lill-Bank Ewropew ta' l-
           Investiment jew, skond l-Artikolu 13(b), lil istituzzjoni finanzjarja xierqa (minn hawn 'l
           quddiem il-"bank depożitarju"). Il-bank depożitarju għandu jamministra l-Fond skond
           informazzjoni li tingħata mill-Kummissjoni.

2.         Il-Kummissjoni tista' tagħmel tajjeb, mill-ewwel finanzjament bil-quddiem li tħallas lill-
           konsorzju, għall-kontibuzzjoni tal-parteċipanti lill-Fond, u tħallasha lill-Fond f'isimhom.

3.         Fejn hemm ammonti dovuti lill-Komunità minn parteċipant, il-Kummissjoni tista',
           mingħajr preġudizzju għall-penali li jistgħu jiġu imposti fuq il-parteċipant li jonqos mir-
           rimborż skond ir-Regolament Finanzjarju, jew:

           (a)   tordna lill-bank depożitarju sabiex jittrasferixxi direttament l-ammont dovut mill-
                 Fond lill-koordinatur ta' l-azzjoni indiretta jekk tkun għadha għaddejja u jekk il-
                 parteċipanti li jibqa' jaqblu li jimplimentawha bl-istess mod fir-rigward ta' l-objettivi
                 tagħha, skond l-Artikolu 17(4). L-ammonti trasferiti mill-Fond jitqiesu bħala
                 kontribut finanzjarju Komunitarju; jew
 ---pagebreak--- 30.12.2006      MT                Il-Ġurnal Uffiċjali ta’ l-Unjoni Ewropea                   L 400/59

         (b)   effettivament tirkupra s-somma msemmija mill-Fond jekk l-azzjoni indiretta tkun
               mitmuma jew diġà kkompletata.

         Il-Kummissjoni toħroġ ordni ta' rkupru għall-benefiċċju tal-Fond kontra l-parteċipant. Il-
         Kummissjoni tista' tadotta għal dak il-għan deċiżjoni dwar l-irkupru konformement mar-
         Regolament Finanzjarju.

4.       L-ammonti rkuprati mill-Fond matul is-Seba' Programm Kwadru ser jikkostitwixxu dħul
         assenjat lilu fis-sens ta' l-Artikolu 18(2) tar-Regolament Finanzjarju.

         Ladarba l-implimentazzjoni ta' l-għotjiet kollha taħt is-Seba' Programm Kwadru tkun
         kompluta, kwalunkwe somma li tibqa' mill-Fond tiġi rkuprata mill-Kummissjoni u
         tiddaħħal fil-baġit tal-Komunità, suġġett għal deċiżjonijiet dwar it-Tmien Programm
         Kwadru.